RIHLIPI HMIN TOBUL - Chinland Today Media\nRIHLIPI HMIN TOBUL\nApril 14, 2010 5:02 pm·1 comment\nRih hi minu a si ih, nau nu pakhat a nei. Rih tei unau hi ni suaknak lamih um an si. Rih le a nau cu an nauhak laiah a nu in a thihsanih a pain nupi dang a nei. An nu ei cu Rih tei unau lakah a sual zet nan Rih te’i unau cun fel takin an tuar tento. A nu’i suahsualnak cu a zual deuhdeuh ih Rih tei unau cu thah hiar duh khawpin thinlung sual a pu. Ni khat cu Rih pi’ hnenah cun, “Rih tei unau hi ka hua lutukih, a hmuh khal ka paih nawn lo, na thah mai loah cun kei cu ka tlung mai ding ,” a ti.\nRih pa cu a mangbang lutukih, can ziangmaw zat sung mangbang takih a ngaihtuah hnuah a nupi cu a hril deuh. Rih nau hnenah cun, “Nute tui sun cu rawlhmeh ding hawlin hramlak kan feh hnik ke aw,” a ti ih, a fanu cun ka pain in that tum ti thei lemlo cun a pai’ sawm vek cun a thlun ve ta. A pa cun hramlak ramhnuai hmun fianrial lam panin a fehpi ih, Rih nau cu a pa cun a thah ih, a lu a tan ih, a lu a tan hman duh tawk hrih loin a pawhte pahnih a hlepin hmun dangah a hlawn. A pa cun zianghman seherhnak thinlung nei riai loin a tlunsanih a fanu ih ruak cu ramthingah a um ko. Pacangtha ka si a tiawtu tampi hi nupi tha lo an neih tikah an pacangtha sinak cu ziang hman lo ah a cang theu a si hi teh!\nKhua a simih Rih cun, “Ka pa, ka nau khuiah saw?” a ti. A pa cun , “ A leng a si kha,” a tisan men. A u nu cun, “ Ka nau khui lamah a si pei?” tiah hmuansak hmuanthlang, khawtaw khawlu, ramih kipah ka nau nan hmu maw? tiah a vak phiarpho reroih a tahnakah a mit hmuah a cur thluh. Khawthim hnu khalih a nau a ra tlun lo ruangah Rih cu a mangbang zet ih, a nuin a huat tuk ruangah a pain hramlakah a va that a si rori ding a ti ih, a tap sinsin.\nA thaizing khua a rung van cun Rih cu a nau hawl dingin an uicang fangpi a hruai ih , a fehsuak. Amahte cun tap phahin hramlak ramhnuai pit taktakah cun a vak ciamco. Beidawng takin a duhdawt zet mi a nau ih ruak cu a hawl roro ih, a hmu mai thei lo.A netnakah an uicang rangpi khan a pa kha a rak thlun ngelcel ruangah, a nauih ruak umnak lamah a hruaiih a nauih ruak cu a va hmu. A lu le a pawhte bak um lo cun a timangbang cuangih thlabar le mangbang tak mai cun, a nauih pawhte le a lu cu a hawl leh ih, hmun dang hlapiiah a lu cu a va hmu. A pawhte cu zuvain an rak thiarhloh zo ruangah a hmu nawn lo. A pawhte a hmuh nawn lo sinsin cun a thinnat hi rel theih lo ding tiang in a zual sinsin. Cuticun tlun zai khal rel thei nawn loin a duhdawt zet mi a nauih ruang kiangah cun a tap thlauhthlo rero.\nZur ngawpi lakah cun Rih cu a cawlih Tiliah a cang.\nCutiih mangbang le thlabar takih a tah rero lai ahcun amah tanpi ding in Lasi (Khuavang) pakhat a ra ih, Rih kiang a ra thlenin Lasi cun, “Rih, ziangah saw thlabar le mangbang takih na tah rero?” a ra ti. Rih cun, “Ka pu maw, ka nauhak laiah ka nuin in thihsan ih, unau pahin minu (numi) veve kan si. Ka pain nupi dang a neiih ka nu thar cun kan unauin in hua lutuk ih, a thu ipiang zawm vivo khal sehla kan lakah kan nu thar cu a lawmin a lungawi thei dah lo. Rei deuh hnu ah phei cun ka pa khal a thurualpi ta mai ih , hi ka nau ka duhdawt zet mi ka thurualpi neihsun cu ka pa hin hitawk hmunah hin a hruaiih a that. Kei khal hi ka tlun ahcun in that ve mai ding ti ka phang fawnih ka um lan ding khal hi ngaihtuah ngaihnak khal ka thei lo,” a ti.\nLasi cun cui thu a theih tikah Rih cu a zang a fak tuk ih, “Rih, lungngai duh rengreng hlah, na nau cu a nung leh ko ding. Khi tawkih ram ngawah khin va feh awla, thing pakhat nunnak thing, hnah pakhat lawng nei na va hmu ding. Cu mi thinghnah cu rawn tawt awla, na kutin nunnak thing cu na nuai sawm dingih, na nau ih ruang cu a lu ihsin a ke tiangin zut suak awla, a ranung leh mai ding. Tuihnu khalah hi nunnak thing hi na hmang tangkai zel ding,” a tiih Lasi cun a fehsan sal. Rih cu a lungawi tukah a thawpi a suah hlunhlo.\nCui thing hawl ding cun a feh ngai ih, Lasi in a kawhhmuhnak hmun a thlen cun harsa lo takin nunnak thing hnah khat lawng nei cu a va hmu. Lasiih a rel vekin a nau cu nunnak thingih a zut suah ngah cun a rung dam lehih a rung nungsal. A nau rung nungsal cu a u nu a lung a awi tukih a khirin a khir vohvo. Amahlawngte a pawhte zuvaih an rak thiarhloh ruangih a hmuh thei nawn lo ruangah pawhte a nei lo lanta. A nau a nun leh ruangah Rih cu lungawi zet khal sehla, pawhte a neih nawn lo ruangah a lawm a kim thei lo.\nCutin an unau hnihten an um ih, innih tlun sal ding len a paih rak thah an phan ruangah an tlung ngam nawn si lo. Ni khat cu ni a sa zetih a nau ra nung leh cu a ti a hal zet. Rih cun a nau a duh emem cuti takih tihalih a um cu a zang a fak tukih, a milai sinak khal cu a thlahlel thei nawn lo. “ Nang tihalih na thih mai ai cun hi thinghnah (nunnak) hmang hin tili-ah ka cang ke, cui tili cu na inin na tlan dingih nunnakah na hmang na hmang ding. Asinan in tlansan siang hlah maw,” a ti.\nRih cu tili-ah a cang ngaingai. A naunu te cu thingthei rah le tidai tlanin a nau cun a u Rih kiangah cun um hmun khuarin a um.Tikcu le can a rung her liam vivo ih, ni khat cu ramtawi tlangval pakhatin Rih nau cu a va hmu ih, a mit a la zetih, nupi ah a duh ih, a bia. Rih nau cun, “ Kei cu khuaah ka tlung ngam lo, ka pa in in rak that leh pang ding” a tiih khuaih a tlun ngam lonak san pawl thatein a simfiang hnu ah, “Kei cu hi tili hi ka u a si ih, a dangah ka tlansan thei lo. Hi tawkih um na duh a si len ka lo nei ding,” a ti. Tlangval cun a duh ve em ruangah ramhnuai hramlakih umpiih cen ve mai khal cu a lung a kim ve ruangah an neiaw ih, a umhnawh ta hngehnge.\nA u in, “Kha a si le fa nan neih tikah pawhte na nei loih na cawm thei lo ding ruangah tidai sungah na run thla peiih ka rak cawm ding” a ti. Fa an hun nei ih a u ih sim vekin tili sungah an thla taktak. Cu tivek zel cun fa an neih mi I piang cu Rihli sungah an paihthla vivo. Fa pathum an neih hnu cun an pai’ sungte innah an va lengih a pasal sungkua pawl cun pawhte nei lo mi minu cu milai a si thei lo ding, ramhuai fala a si hi, tiin an tiduhdah ih, an umnak ramhnuai hramlak ih an tlun hnu khalah an thlingthla vivo.\nRih cun a nauih nunnak cu thlamuan umin a thei ta lo ih, an fapa pathum a rak enkawl mi kha a pe suak leh ih, “Tihin nan fate pathum hi hruai ta aula, a lo hremtu le tiduhdahtu pawl hmuh ban loah ram dang daihah umhmun va khuar aula a tha ding. Kei khalin ram dangah umhmun ka thawn ve hnik e,” a ti. Cuticun Rih cu Sepi rangah a cangih umnak ding hawlin tlang lam pang panin a pawksuak pan lo maw. Cui cin cun Rih hi Ramhuai ti a si lanta hmang.\nRIHLIPI RATNAK LE A FEH ZEL DAN\nChin history ngantu pawl hin Chinmi pawl hi Mongolian thlah rak siin China, China in Kawl ramah an ra suk a si, an ti. Cu mi cu Ramhuai Rih khal hin a rak thlun ve a si awm e.\nKalaymyo phai ihsi cun a hnuhma a ra lang ve tan. Natchaung khaw kiang Vawmlu tlangah ngawpi Zur a um. Zur ngawpi lakah cun Rih cu a cawlih Tiliah a cang. Hi hmunah hin thla khat vel a cam hnuin tlang ram lam panin a feh leh ih, a fate pakhat a fehsanih, cui tili cu tutiangin Rih fate an ti tata. Cui li cun phairawn khal malte a nei ve ih, cui li kapah cun milai phun mi si lo, ‘fu’ a um ih, cui fu cu a hmunah cun duhtawkin a feh (fep) theih. Asinan innih tlun ding cun fehpi a theih riai lo an ti theu.\nRihlipi cu Sepi rangah a cang ih, umhmun ding hawlin Zur ngawpi ihsi cun a suak leh.Thantlang tluan a zawh ih, Kalaymyo ihsin Falam fehnak zinpi a zawh thlun.Falam ihsin hla vaklo Laiza khawtawah a cawl leh. Hi hmunih a um laiah hin Laizo khaw mi pa pakhat cun a hnenih malsawmnak dawn beiseiin Arpasen le vawkfate cum tha tak kengin rai a vung thawi. Ramhuai khal cu a lung a awi zetih, a lung a awi a si ti theihtheihnakah Lasi fala pakhat hi Laizo pai’ sumhmunah zanah thiam a tahtir.\nCutiih Lasiih thiam a tah laiah cun meifar eng tak vang vek hin a um. Lasi fala hmuh theih si lo hin a eng zetih ni eng tluk hial a si an ti theu. Amahlawngte milaiih hmuh cu a duh lo. Inntek te khal cun a tlan mai ding ti an phangih an zoh ngam lo. An innih thiam a ra tah theu laiah cun malsawmnak ci dangdang dawng phah dingih an theihawk ruangah in tlansan pang ding ti an phannak san a si. Zanih inn ra eng pempem theu cu ziangruangih eng ha a si ih, ziangha um ti theih cakin inntek tei ‘ nauhak pakhat cun a nu le a pai’ theih lo sungah a va zoh thup.\nMilaiin an hmuh tak cinah cun Ramhuai fala Lasi cun thiam tah duh nawn loin a thiam tah lai mi cu tlansanih a thiambu cu a tan ta. Inntekte cun a thiam bu cu roh ememin an kawl tha. Cui thiam bu an neih sungah cun ti le rawlah malsawmnak an dawng tha emem ih, an khaw pawl an pam khalah an pam ve dah lo. Hi hmun khalah hin Rihlipi cu thla khat hrawng lawng a cawl. Sepi rangah cang lehin a thawn leh ih, hinah cun fate tanta mi a nei lo nan, a thumawknak ram hmun rawn cu, tutiangin ‘Rih ram’ an ti tata.\nCuisin a fehsalih Lentlang pang sak lam hrutin umhmun ding a hawl vivo. Run tiva a hun kanih atui Bocung le Khawpu ritawknak ramri Ciakrawnah Secang rangpiah cangin a kualih, a sung ihsin tidai a suak ciamco ih, a li dutdo, a li dutdo ih, Ciakrawn hnuaiah cun tiva pakhat khuar tumin tiliah a cang ta. Acui Ciakrawn hnuai ahcun tiva pakhat a luangih, a cui tiva hmin cu lunglui va a si ih, tukhalah tiva tum pakhat a si lai. Ciakrwanih Rih a um cun Lunglui va aiih hminthang sawn dingih a lang ruangah Lunglui tiva cun a tlunih Rihlipi cu hi tin a ti. “Hitawk ka tlunih umhmun na khuarah cun, nang aiih ka hnuai ta sawn si ih, ka lo dawk, ka lo dawk rero dingih, ziangtikah simaw cun cem koin ka lo dawk kang thluh leh ding. Cun na taw ka lo hrawlh sak ding. Curuangah ka lo dawk hlanah tlan lohli aw ,” tiah a ti.\nCuisin Rih cu a hnuaiih Lunglui va ih dawk tih ah a tlanih, a tlan cun tili cu a kang sualsoih lei carah a cang. Acui Rih umnak bang Ciakrawn cu rawlai tumpiah a cang ta dah ih, a ram khal a tha zet. Tuisan ahcun Ciakrawn cu leileh ah an run tuahih fangcang tampi a suak a si. Rih cu umhmun thawn dingin Sepi rangah a cang lehin Len tlang lam panin a fehsal. Lentlang a liamih a hnuaih Riphei va a kan. Tuihlanih Bawlte hmunah cun fate pakhat a tan leh ih, pi (30) bial velih kau tutiangin a um lai. A hminah Rih fate ti a si thotho. Hi phul hi tunah cun Bawlte ti nawn loin Bualte phul ti a si sawn. Hlanlaiah Camphai Lal Mangkhai thattu pawl umnak hmun a si ruangah hi hmun hi a hmin a thang zet. Tutiang hin Mangkhaiih lutarnak an ti mi Tumpang thing hmuh ding a um lai.\nFalam ihsi peng (60) velih hla Khawthlir khawhnarah a cawl leh. Hi hmunah hi cun a cawl rei deuh, a fate pakhat a vak hlo ih, a hnuaiih Tinga ti a lanih Lentlang lam a pan so leh ih, tlunnak ding a thei nawn loih Haileng le Cawte khaw lakawah umhmun a khuar ve. Tutiang hin Dil ti tham tak phairawn pawl khal nei vein a um ih, a hmin khal ah, ‘ Rihfate’ ti a si thotho. Rih khaw hlun hnar pawn khalah hin fa a neiih, cu khal cu tu tiang hin Rih fate ti a si vivo. Khawthlir pawl hminsinnakah cun hi Rih fate ti a liam ipiangin kan thlawh hma lamah malsawmnak kan dawngih, kan patha theu an ti.\nKhawthlir hnar ihsi cun Sepi rangah cang lehin nitlaknak lamah a feh thla vivo. Khawdar lang hnuaiih phairawn khi a hmu nan hi hmunah hi cun umhmun khuar a tum lo ih, cawlhnak khalah a hmang lo. Kawlram le India ram ritawknak Tiau va a kanih ihsi peng (14) hlatnak Camphai rawnpi a thleng. Camphai rawn le a sehvel mual tete pawl cu mawi a tiin umhmun khuarrankah hman a tum. Furpi tilen canah phairawn cu a hung luah. Asinan Camphai rawn cu a rak kauh tuk deuh ruangah le ti duhthusamih thuk a um lo ruangah Sepi rang cu a pil thluh thei loih a lang en-en.\nCuhleiah Camphai rawn cu rawn lakah tlang le mual te tak tete a tam ih a ti li khal a lang kim mai thei lo. Ropi taktak thei dingih a theihawk lo ruangah thlahlel zet hman sehla, umhmunih hman ngaingai ding cun a duh deuh lo. Cun, Camphai rawnih a um duh lonak san dang leh cu, Sepi rangih cang theu kha Sepi rangah cang thei nawn loin Sepi dumah a cang theu ih, cucu Camphai rawnih a um lo naksan pakhat cu a si an ti fawn. A lan zo mi hnu Khawdar dang hnuai Phai rawn cu a thinlung luahtu-ah a cangsalih Sepi rangah a cang lehih a kirsal.\nTicun Tiau cu a tansal ih, Tiau ihsi peng (2) velih hla fang Khawdar tlang hnuai phairawn a thlengih a cawl ih, tili-ah cangin a luang sin. A thuk lam le a kauh lamah hmehaw tawk takin a luah khatih a dun nasa. Hi tawk hi hmun kawmker le thawveng, ram dang ihsi hmuh theihnak um mang lo a si ruangah ka iai ih, ka tlansan zo nan ka hrangah cun hmun tha bik a rak si awm hi a ti ih, um hnget dingin a buatsaihaw. Hmanseh Tiau va in, “Hi tawkih na um le cu ka lo dawk kang thluh leh ding hokhaw ,” tiah a ti. Rih khal cu Lungluiih a dawk zik vek si nawn loin, “Tu cu khui hmanah ka thawn nawn lo ding, ka um nak hi hmun kawmker le thawveng, tlangrawn thianghlim a si ruangah ka hrangah hmun tha le nuam bik a si,” a tiih Tiau va ih dawk thei lo dingin ka tawhram cu Tiau va thawn zawnawin ka tuah pei a tiih, Tiau va thawi zawnawin a tuah.Tiau va in Rihlipi hi dawk kang a tum rero nan a tawhram Tiauva thawi a zawnawk ve ruangah a dawk thei ce lo. Atu ahcun Rih cu umhmun a khuar hnget lan ta ih tutiangin a um tata pan lo maw.\nRamhuai Rih hin hminthan li lar a duh ruangah Kawl ram phairawnih dil dang kau ve taktak tamnakah a langsar cuang lo ding ruangah ti li tum dang um lonak tlangramah umhmun a hawl ta a si. A cawlhnakih fate a tanta mi pawl khal hi tuihnuih a fehnak zin le kawng theihnakdiangah a remcang zet.\nRihlipi hmu hmaisabiktu hi Dawikhelkhaw mi ramtawi mi a si, an ti. Cu pa cu ram tawiin a vakih thingcang rul lakah vandum vekin dum khemkhemin a hmu ih, a sung ihsin hi hungsuak vekin a hmu fawn. A tih tuk le a thlaphang cun a khawpi pawl a vung sim. A khawpi pawl cun “Cei! Cubaang van, thingcang rulih um tete kan zoh pei,” an tiih hung zoh na hai khaw thingcang rul lakih van dum vekih dum khemkhemin ni an vun hmu cu an tih nasa. A sinan nuamteten an pan vivo ih naiteih nuamteih an zoh tikah tilipi pakhat a rak si. Laitlangah tlangawnih tidai hi tia um tete a va mak ve an tiih a hminah Rihli an sak. Rihli ti cu tawng khun a si ih, tiva khui tawk thaw hmanih peh aw loih tlang kuamah tidai luang loih umhmunih umih amahtein li ringring mi tinak a si. Curuangah tuini tiangin cui tilipi cu ‘Rihlipi’ tiah kan ti ih, ‘Rihlipi’ ti mi hmin a keng lan ta a si.\nBy- Mai LenLen, Tahan\nNa Thei Dah Ngelcel Maw?\non April 14, 2010 at 6:44 pm\nA tha nasa. Theih daan le sim daan dangdang umin, bangaw thluh ciahlo hman sehla, a naihaw thlu ko ih, cuheiah, hitivekin, felfai tei’h run ngan theitu an um hi, ka lawm zet. Kan thuanthu, kan thu le hla pawl hi, fingkhawi hna thiam sinsin cio sehla, miphun nung kan si ding.\nCun thil pakhat, kan Laimi upa pakhat hnen ihsin ka theih dahmi cu (Asi/asilo ka tinak lam silo in, Myth pakhat vekih in simmi) cu, Ruulhreng (Dragon) pinu khan, Beowulf in a dawi nasa tukih, Rihli pi sungah a lut hlo/ thupaw hlo” tiah in sim dah. Cuti asi ahcun, Denmark lam (Europe) lam thawn tla khuahlan ihsin kan rak pehtlaihawk dah maw si ding???.\nThil dang le pakhat ummi cu, High School ka kai laiih cabu ka siarmi 2 thumah, kan Laimi thuanthu ih ‘Lasi’ lole ‘Lasi Fala’ kan tmi vek hi, Europe ram tlun/saklam (Northern Eu) pawl khal khin an thuanthu ah an rak nei ve. Tu ahcun, kan Chinmi tampi khal Europe ih Scandinavia ram (Denmark Norway etc..) ah a thleng kan um hnuaihni zo ih, an thuanthu (Folk tale/ Fairy Tale/ Myth) pawl rak suthlam ve leh hnik uhla, an rak neive ngai pei maw tiah???\nHivek, khuahlan thuanthu lam zingzawi le lungleng thei zetmi ka siih, hrekkhat hrangah cun, ‘a zumum lo tuk aw’ ti a awl zet ko ding nan, ziang khal sile, Mirang le miphun pi-cang sawn an si hmang tiih kan ruahmi, miphun pawl khalin, hivek tuanthu hi an rak nei ve cio ih, khatlam ahcun, hivek thuanthu neihi, miphun pi-cang pakhat kan sinak ti langtu asi ve nak a umih, cuhleiah, kan miphun thuanthu/thuhla kilhimnak asi phahcih tiah ka ruat.\nZiangin nan ruat ve maw cu thei hlah maw!!!


China Leh US - Chinland Today Media\nNovember 19, 2009 9:03 am·0 comments\nNASA In Kap Suak\nNASA Vansang lawng Atlantis STS-129 cu Florida Cape Canaveral ih Kennedy Space Centre ihsin kahsuak a siih, Hi Vansang boruak lawngah hin Vansang boruak thil umdan hung zirtu ding minung 6 an to ih Vansang boruak ah ni 11 sung an hung um ding.\nVansang boruak ih an hung um sungah International Space Centre ih hman ding thilri pawl an hunret ding, Hi Vansang boruak lawnghi nazi 1 sungah Km 24.000 ih cakin a zuang. Tuikum sungih NASA in Vansang boruak lawng an kahsuak netabik mihin a rung ttum thlak sal lamah US mi Vansang boruak umdan zirtu Nicole Atott, tui ISI in umlai cu arun phur thla thungding.\nChina President, Hu Jin Tao leh US President, Obama cun China ram khawpi Beijing ih Tignanmen Square Sira Great Hall Of The People an timi hmunih an kawmawk nakah China leh US cun leitlunih harsat nak phunkim langsar pawl tuah ttha dingih hna ttuan tlang an tumthu an puang.\nHi ram pahnih hruaitu pahnih hin thil pawimawh dangdang an reltlangih tlunah leitlun boruak hlum caktuk kilhim tlang danding leh North Korea Nuclear ralthuam thuhla khal an reltlang tel. China President, Hu Jintao cun Nuclear ralthuam thuhla reltlang dingin North Korea cu sawmsal a duhthu a simih, sumdawn naklam ih hremnak pek cu a dikbiklo ding a ti.\nObama cun tui dinhmunih leitlun sumapi dinhmun tlasia harsat nak leh boruak hlum caktuk pawl kilhim nakdingah cun ram pakhat lawngih tithei dingci a silo a ti, Obama cun tui ram pahnih an biakawk nakah Politics lam zianghman a tello a ti.\nPresdent, Obama cun Tibet ram thuhla rellangin Tibet Buddist sakhua hruaitu Dolai Lama cu China ram Cozah thu neitu pawl thawn biakawknak neisal haisehla a duhthu a simih, Asinan China cun Dolai Lama cu an ram sahthlak sak tumah an puh ringringih nikum ih an biakawknak khalah zianghman hma sawnnak thil a umlo thu an simve.\nPresident, Obama hin tuisun ah China ihsin South Korea a panding.\nNorth Korea Ah China PM A Tlawng\nNorth Korea In Medium Range-Missile A Kapsuak Asi Ah Cun A Thalo Ding, John Kerry\nNorth Korea Raldo Man Thepthep Zo\nGeneral Than Shwe China A Tlawng


Thuanthu - Chinland Today Media\nAugust 15, 2012 2:30 am·0 comments\nBible Siar Ding: Tirhthlah 2:22-36\nMaw Bawipa, Nangmah cu ka Pathian na si;\nKa lo upat dingih Na hmin ka thangthat ding.\nMangbangza thil pawl na tuah zo;\nKum reipi ihsin na tummi pawl cu fel tein na tuah ttheh a si.\nCabu ttha neih le siar cu ka duhtuk. Ka uar zawng cangantu pawl ih cabu ka hmuh tinte’n an nganmi ca hmuahhmuah thawzet in ka siar ttheu.\nPathian in Amai’ thuanthu cu kimcangzet in a ngan a si. Cumi huham thawn a khatmi sersiamnak thuanthu, lehrulh lomi duhdawtnak, zuarthlainak, dodalnak, raithawinak, le rualremter saalnak tivek thu pawl kimcangzet in ngankhum a si. Cumi sungah mangbangza, nunau-mipa duhdawtnak, bum-awknak, biazai, mithahnak, fimnak, nunthuanthu, khuaruahharza, mi maksak pawl ih thuanthu le raaldonak thuhla pawl tla an tel kim thluh.\nThuanthu hramthoknak lam ah duhdawtu Pathian cu zuarthlai a tong, sikhalsehla Anih cu cuih zuarthlainak cun a lauter thei ve lo. Vanlam Cangantu in a thuanthu cabu cemnaklam ah cuih harsat buainak pawl a rehternak ding thu pawl cu tikcu caan timi a hramthok hlan ihsin a rak ngan cia zo.\nSeemtirnak ihsin Thuphuan Cabu tiang, Bible cu miih thinlung hiiptu Pathian le A minung pawl karlak ih pehtlaih awknak thuanthu cabu maksak a si. A ngan duhsannak thupi tamzet sungah sunglawizet thu pakhat cu cuih duhdawtnak thuanthu sungah Cangantu in nangmah le keimah tla A thuanthu sungah in telh cih ve timi hi a si.\nBible cu ziangtiklai caan khalah zuar khawngbikmi cabu a si ringring. Bible na siar tikah A Ngantu Pa ih thinlungtur ngai phah in thinlung takin ttihzahnak thawn siar aw. Cuticun ziangti’nsi a thuanthu a cemnet timi na theifiang thei ding.\nBawipa, Nangmah cu Cangantu Na si. Bible man a neihtertu, a siar tthatu, le\nNa Thu theithiamtu si dingin i bawm hram aw.\nTuni ah ka nelzet lomi Bible sung thu siarin A Thuthuk theithiam dingin Thlarau Thianghlim hnenah zaangfah dil in thla ka cam ding maw?\nAnanias le Sapphira Ziangruangah An Thi?\nVancung Lamzin Ah\nPathian Ih Nun Thuanthu\nLAMDANGZET IH THUAHMI\nPorn Lakah Na Him Maw?\nSwitzerland Ah Rang Thawn Sex Hmangtu Tam\nKabaw Chin Pawlpi in Chin Phunpi Ni Hlunghlai Zet in Hmang


Acozah le Tlangsuak Palai Pawl In Mipi An Hmu Nawn Lo : Win Myint - The Chin TImes\nAcozah le Tlangsuak Palai Pawl In Mipi An Hmu Nawn Lo : Win Myint\nMarch 22, 2019 thechintimesadmin Latest, Myanmar News, NEWS 0\nAcozah department țuanvo neitu pawl le tlangsuak palai pawl cu hnațuan pekmi rank parah an nuam aw tukih mipi pawl cu an hmu nawn lo tiah rampi president U Win Myint in simnak a nei.\nMarch 21 ih tuahmi Kachin ramkulh Myitkyina peng department tinkim le acozah upa pawl, tlangsuak palai pawl thawn tonkhawmnak hmun ah rampi president U Win Myint in atu bangtukin a sim.\n“Hihi American president John F. Kennedy ih a rak sim țheumi a si, ka sim duhmi cu rampi in ziang in tuahsak ding timi hnakin rampi hi ziangtin kan tuah ding timi ruah a țul tuk zo, mi hrekkhat cu hnațuan neih thei ruangah, huham neih ruangah hnațuan pekmi țha zet le dik zet ih țuan ding hnakin nun nuam zetin an um men, țuanvo petu mipi rori khal an mit in an hmu thiam nawn lo, rank an duh, acozah lam khalah, tlangsuak lam khalah nuam zetin an nung men, hitin ka sim hi ka nuam aw lo zet, nun nuam zetin um lo ding ka ti duhnak a si lo, kan ram hi democracy system hram a hnget khoh zo maw, milai covo ngahnak lam ah teh a hnget khoh zo maw, cu pawl an hnget khoh tikcu caan ah nuam zetin um uh, atu cu cuti a si lo, atu caan ah nuam zetin nan nung men asile a feh reromi thleng-awknak timi cu ziangtik hmanah sualsuah, hlensuah a theih lo ding” tiah president U Win Myint in a sim.\nNLD in 2015 election țum ah election hrangah a thehlarmi cu mipi pawl nuntu khawsak dan țhangso ding, daanhrampi rem ding, ramsung remdaihnak tawlrel ding, miphun lungput nei in hmunkhat ten hnațuan tlang ding timi pawl țuan suak dingah rak aupi a si.\n“Democracy system ih feh tikah mipi in kei hi țuanvo in pek, upa dinhmun in nuam cen dingah a silo timi ralring thiam uh, ram pumhuap minung million 50 lenglo in thutluknak an tuah thei lo ruangah himi hi țuanvo lo pekmi nan si, ziangruangah, uk-awknak timi cu mipi lam ihsin a ra suak mi a si, mipi ih țuanvo pekmi nan si” tiah president in a sim. Ref : AKT\nRalkap Ruangah Khuami 5 Thi Lala, Hriamhma Tuar An Tam


Innsang Pabik, A Nupi Fanau Hmuh Lai Rori Ah An Kap That – Meifar\nSagaing Region, Katha District, Htee Chaing khua ih um pacang kum 40 mi cu ralkap pawlin PDF hotu tin an kap that. June 23 zan nazi 8:20 ah Ko Nay Lin Aung tei innsang cu zanriah an ei, an zanriah ei laitak ah ralkap 30 lenglo in an inn an va kulh.\nRalkap motor tumpi khal an hmaiah a ding, meithal an hmet puak ih “Inn sungah na um ti kan thei. Ra suak hngal aw” tin an au ciamco. Ko Nay Lin Aung cu inn dunglam sangkate ihsin a dawp ih an hmuanchar lamah ava tlan, ralkap pawlin an rak kap ciamco ih a dunglam ah an kap ngah.\nRalkap pawlin vei 40 lenglo meithal an hmet puak, ralkap pawlin “Na tlan asilen na nupi fanau pawl kan that thluh ding” tin an hringhro, a nupi fanau khal an kosuak ih an khuk an bilter.\nKo Nay Lin Aung cu a dunglam hliamhma thawn an hmuanchar ah a relh, a relhnak ihsin ara suak ih ralkap in naitakten a awm ah a kap ih a thi. A nupi fanau pawl hmu lai rori ah an kap that.\nA ruang cu an la ih motor in an phur. Ralbawi in a nupi hnenah “Thaizing ah Htee Chaing Hospital ah ra uh” a ti. An innsung khal an zohdik thluh nan ziang thil hman an hmu lo.\nJune 24 sun ah siizung ah an va feh ih Ko Nay Lin Aung ih ruang cu an la hnuah a sun ah an vuiliam. A nupi in “Kan sum tualrawn ah an kap that. Mi fapa cu arte, vate vekin an ra that cu ka lungawi lo tuk. An caan a thleng ve zik thlang” a ti.\nSalai Sun Ceu Suahsemnak Locom Khua Ah Ralkap Pawlin Umhmun An Khuar, Khuasung Mipi Cu Ramlak Ah An Tlan


UN Sungțuan Bawmtu Raltlan Vehvai An Siang Lo | The Chin TImes\nUN Sungțuan Bawmtu Raltlan Vehvai An Siang Lo\nRakhine ramkulh Sittwe khawpi thlengtu UN sungțuan bawmtu Ursula Mueller cu siannak a ngah lo ruangah Rakhine raltlan pawel hmunkhuarnak ah a feh ngah lo thu theih a si.\n“Rakhine ramkulh sungih AA le ralkap do-awknak ruangah a tlantu pawl hmunkhuarnak feh dingah a hleice in a duh zet, feh dingin siannak khal a dil, asina’n humhimnak lam thuhla ruangah feh an siang lo, curuangah feh a theihnak hmun pawl lawng a feh” tiah UNOCHA in May 13 ah Media pawl hnenah simnak an nei.\nUrsula Mueller cu Rakhine ramkulh sungih AA le ralkap karlak do-awknak ruangih a tlantu mipi 30000 lenglo an kim ih, cu pawl hnenah feh in tonkhawmnak a nei ding tiah thuhla a rak leng dah. Sittwe khawpi ih Muslim raltlan hmunkhuarnak lawng a feh ih raltlan pawl thawn tonkhawmnak an nei.\nUrsula Mueller ih khualtlawwnnak ahhin Rakhine, Kachin le Shan ramkulh ih mipi pawl nun dan le zatlang pawlkom ih hnațuan dan dinhmun pawl cu amah rori in hmu thei dingah tumtahnak a neih thu UN in tlangthannak ah an tarlang. Ref : NRJR\nPrevious articleUS President Cuhawknak, America Cawkbuaitu Muslim MP 2\nNext articleMiphun Thleidannak Um Lo Ding In Muslim Raltlan Pawlin UN An Dil


Burma Ram Feh Dan Ding Part 26 - Chinland Today Media\nBurma Ram Feh Dan Ding Part 26\nIndia I State Pawl Ih Thu An Neih Dan\nRihli cei that a tul\nRam a that ngai ngai cun,Falam peng thanso nak ding i thupi zet cu Rihli cheithat i,tourist ( mikhual )lak luh i sum lak ding hi a si ding.Cutik ah cun acozah in Rihli kiang kap i lo pawl cu a leisak ding i,cumi cu pangpar cin nak ah mawi zet in a tuah ding.Cule Rihli i a thlang lam Tio tiva lam kap ah motor zin in a kulh ding i,culo cu a thlang lam tili kap hmuah hmuah cu thing tha tha cing a si ding.Hotel pawl cu sak lam pi ah sak an si ding i,hotel i tisia pawl cu Rihli ah luang tir lovin Tio ah luan tir a si ding.\nHotel le thil dang hrang ah Tio i tidai khal lak so a si ding.Switzerland i tili le a kiang kap pawl vek i mawi zet i tuah a si ah cun Mizoram i sin le Kawl ram lam Mongwya lam i si khal in ni khat ah mi 200-300 an ra tlawng ciam co ding i, Mizo pawl cun Rih hi kan thihhnu i kan thlarau feh nak an ti i,an thupi tir zet.Falam peng hrang i sum lak luhnak tha tak pakhat a si ding.\nState Pawl i Thu Neih Nak\nFederal state timi pawl khal ah hin a ram i zir in an thuneih nak hi a bangaw lo thluh.USA tla ah cun immigration law ah,cu le death sentence pek nak ah,nunau i nau ti tlak siansak le siansak lo ah, cu le thli dang tampi khal ah state pawl in thuneihnak an nei i,Canada ah cun state pawl in economic thu ah direct i ramdang peh tlaihnak thupi zet an nei.\nIndia ram ah state pawl hi an zalen zet.Central a cozah aiawh in state pawl ah hin governor pawl an ret theu.Governor pawl hi state pawl ah state a cozah tuah thei party an um sung cu an thupi lo zet.Governor pawl hi Central i ruling party pawl i milai pawl an si ruang ah central pawl i duhdan i an feh a tul theu.Central ah a cozah thleng aw bang khal seh la,state pakhat i governor kha sualnak vek a neih lo ah cun a term a cem hlan ah Central a cozah thar in a hlon mai mai thei lo.\nVawi khat cu Manipur governor pa kha Manipur i zo party hman i majority an neih lo lai ah central duh lo zawng in a mai duh zawng in state a cozah a tuah tir i,a thil ti mi cu khui maw cin cu run pom a si nan cu pa cu central in thla khat hnu hrawng ah an run ban tir mai fam teh.\nState pawl hi law and order ah cun thu an nei ngai ngai.Mizoram a cozah kha HPC timi Hmar miphun underground pawl an um lai ah khan state a cozah level in remnak vek a tuah thei.Tu khal ah Tuikuk an timi Bru pawl cu Mizo pawl in 40,000 lai maw si Mizoram i sin Tripura ah an dawi i,cumi thu ah Central hin Mizoram a cozah duh lo zawng in ziang khal a run fial thei lo.\nIndia ram cu federal an si tho i,tu ah India ram ah Kashmir tilo cu ram khat an si tlan nak ah an lungkim tlang a si tiin a ti theih.\nKan nih Burma ah cun federal khal a um lovi,Kawl pawl thuthu i um kan si ruang ah kan lung a kim lo nasa a si hi.Kan ngan zovi,Kachin hotu pawl tla cun federal kan si thei lo ding ah cun independence tiang in kan feh law law ding an ti a si kha.\nCule CNF hotu pawl in hitin an ti la la.Ralkap a cozah hin federal ti hi an hua tuk i,cui ruang ah federal ti hmin sal lovin federal vek i thuneih nak ngah ding in kan biakawk nak ah kan relpi ding an ti.Ralkap pawl hi an aa lo nasa i,federal kan sal maw sal lo maw Tiangzinta pawl thuneihnak pek hi an duh lo law law a si i,cui ruang ah CNFpawl i timi cu thil cang thei a si lo.\nCumi cing in nuam te tei kan Burma ram cu federal union ngai ngai si ding i kan zuam thluh cu a tul o.


Nitin Zumtu thlarau eisiattu nathrik - Hre Mang\nNitin Zumtu thlarau eisiattu nathrik\nZumtu Nitin Thlarau Nun Eisiattu Pawl\nTuisan Laimi Khrihfa, zumtu ti aw pawl lakah langhngan sual, zapi ngai pawimawh zetmi “sualnak” hnakin mizapi in “sualnak” asi ti ah an ruat lem lomi “sualnak” pawlin an thlarau nun a siatsuah, a eisiat, a ticau, hmasawnnak a kham ih Pathian (zumnak) ah an lungawinak an hloh phah theu asi ti ka zum. Cutin, ngaihthah mi sual pawl cun zumtu pawl nitin nunah Thlarau Thianghlim hnatuannak a kam theu ruangah khrihfa pawl thlarau nun hmasawnnak a dal asi ti ka zum. Mahle mah kan zoh aw cio ahcun, kanmai nun lala ah siseh kan kiangkap um zumtu pawl nunah siseh kan hmuh theu mi cu, biaknak lamah zuam deuhdeuh, senpi thlacamnak ah au ring deuhdeuh, thlacam rei thei deuhdeuh, biak inn feh paih deuhdeuh, a langmi sakhua mi sinak ah sawisel ding um lo, cuvek nun nei cingin an sunglam thlarau mizia ahcun thin ba-hlak deuhdeuh, thin tawi deuhdeuh, misiatnak tuah hreh lo deuhdeuh, mi relsiat hmang deuhdeuh, lungawi thiam lo deuhdeuh, duh am deuhdeuh, iksik le ikfik deuhdeuh, thuphan rel hreh lo deuhdeuh, mi zawn ruat thiam lo deuhdeuh, tvp, sunglam nun rawp duahdo zumtu ti aw mi tampi an um asi ti ka zum. Zumtu menmen hman si loin voi tampi cu kawhhran upa le pastor ti aw pawl lak hmanah thusim au ringring deuhdeuh, thlacam au ringring deuhdeuh, kawhhran thuken dinpi nakah thihngam ih tang ngam si in sunglam thlarau nun ah rawp duahdo mi tampi an um asi ti ka zum. Cucu, ziangruangah asi tile, alang in senpi vangtlang mithmuh ah milai mithmuh ah sual tumpi an tuah loin an theih awk laiah an sunglam nun cu thlarau nun rawp ter tu, thlarau nathrik (cancer) in a ei rero ruangah a rak si theu. Cu pawl lakah fimkhur tul zet mi pawl hrekhat a hnuailam vekin tarlang hnik uhsi;\nLeitlun mi khawruahdan\nMilai hin khawruahnak in thlaici kan tuh vekin tuahnak in a rah a lang theu. Mi tampi in tuahnak sual pawl an ngai pawimawh le an do tlukin khawruahnak sual pawl hi an do lo, do ding asi ti khal an thei lo theu asi ti ka zum. Bible in a simmi cu, Khrih dungthlun, zumtu pawl cun tuahnak lawng si loin khawruahdan hrimhrim ah Khrih ih lungput le hmuihmel keng ding, sunglam nun thleng aw ding kan si, ti asi. Mi pakhat cun a khawruahnak a kai hrem thei lo ahcun a nun in a rahsuak mi (tuahnak) khalah a thunun aw thei lo ding asi ti a fiang. Cutin zumtu pakhat cun a sunglam khawruah mi pawl, a thinlugn sungah khua a luahtu a thleng lo asi ahcun lenglam pawnlang sakhua mi sinak pawlin a thlarau nun rah a danglam ter lo ding. A hnuailam ih leitlun mi pawl khawruahdan, thlarau nun ti cau tu, thlarau nathrik thu malten zoh hnik uhsi. .\ni) Hlawhtlinak-Tisa diriamternak, hlawnthil, le leitlun in a sunlawihmi: Leitlun khawruahdan ahcun mi pakhatkhat damsung hlawhthlinnak cu tisa diriamnak, lennak, nuamnung cennak, milai upat awknak, larnak, hminthannak, sinak, tvp in cuai an thlai theu. Curuangah an thinlung cu cuvek pawl ngah thei dingin suangtuahnak, tumtahnak le timtuahnak in a luahkhat theu. Cuvek khawruahnak cun an nitin nun cu a kaihrem (control) ih an mithmai, lungput, tongkam, tumtah le cangvaihdan khal cuvek khawruahdan in a kaihrem in a tawntem theh asi. Cu pawl an ngah lo tikah Pathian ah an lungawinak an hloh phah theu. Cutin an sunglam nun cu leitlun tisa thil thu khawruahnak in a luahkhat tikah an thlarau nun cu thaw thaw thei nawn lo le tartahak rero cingin tisa thu (tilian) in a fen rero asi ti an thei aw lo theu. Cutikah a lenglam an nun ahcun sakhua mi zet, thlacam taima zet, khawm taima zet, le sakhua cangvaihnakah phurzet le taima zetzet an si theu nan an nun in a rah taktak mi cu Bible in a simmi (Gal. 5) vek hmuh ding a um lo theu. Zumtu pawl nun ahcun “leitlun ah milian bik cu tlaksam mi nei mal bik nu/pa khi asi” an timi vek asi sawn theu. Ziangvek dinhmun khalah (Paul in a sim vekin) nundan thiam khi asi sawn. Cui hlei ah leitlun milai pawl cun leitlun tisa thinlung in a duhzawng le nuam a tizawng, upattlak ati zawng an ngah tik lawngah damman um le hlawhthlingah an ruat aw theu. A taktak ahcun, voi tampi cu, tisa in hlawhtling in an ruat aw aw ih an porh awk laifang can hi Pathian thawn kan hlat awk bik can a rak si theu. Cutin asilai ah, zumtu pawl nun ahcun tisa duhzawng le diriam zawng, tisa cawimawi awknak pawl ihsin a hla bik dinhmun ah kan din lai fang can khi Pathian thawn kan thinlung a nai awk bik can a rak si sawn theu.\nMi zozo khal, leitlun mi pawl khawruahdan le khawruah mi pawlin a thinlung a luahkhat ringring asi ahcun a nunah midang ei tlak thlarau rah alang ding cu ruahsan ding a um lo asi. Cutin leitlun khawruahnak in a thinlung a luahkhat tikah Pathian Thlarau in a thinlung sungah hmun a nei nawn lo: cutin thutak khal a theithei nawn lo ih Khristian nun khal a nun in a rah suak thei lo cu sim lo, a sungah a ci hrimhrim a keuh thei lo asi.\nii) Porh awknak: Thlarau lam porh awknak hi sualnak hmuahhmuah lakah Pathian in a ten bik mi pakhat asi. Sunglam nun porh awknak (thlarau porh awknak) in milai thinlung a luahkhat tikah duhdawtnak le ngaidamnak cu palzuut asi ih amah le amah cu midang tlunah cawisang aw aw in midang cu a nam tla ringring. Citikah cuvek zumtu ti aw pai thinlung sung ahcun milai biaknak lam zuamnak, thlacam taimaknak, peknak, felnak, sakhua mi sinak, milai felnak cun hmun kausawn khua a luah theu tikah Khrih Thlarau in hmun a nei nawn lo. Cutikah Khrih ih mizia le lungput, duhdawtnak le ngaidamnak pawl cu hmuh ding a um nawn lo theu asi. Cutin, cuvek zumtu pakhat cu amah le amah a bum aw rero tu, thlarau mitcaw a rak si ti a thei aw lo. Cuvek cu mi tampi, zumtu ti aw pawl eisiattu thlarau nathrik asi.\niii) Mi that thei khawruahnak (killer thoughts): Khrih zumtu ti aw cingin milai nitin nunah milai sinak le dinhmunah rinsan/ruahsan le hngat aw aw in ke a kar rero tu mi tampi kan um lai hrih asi. Milai khawruahnak (famkim lonak, riahsiatnak, tihnak, porh awknak) thu pawlin kan thinlung a luahkhat tikah Khrih ah Pathian thukam pawl nunpi le hlawkpi, cen thei loin a harsa zawng le a sual zawngin leitlun nun hi kan hmang theu asi. Leitlun mit in hmuh theih mi ah lungawinak a hawl rero tu’I dinhmun cu ziangtik hmanah a hnget dah lo mi dinhmun asi fawn. Cuticun zumtu ti aw, mi pakhat cun Khrih ah Pathian thlawsuah malsawm mangbangza lungawinak cu a cen thei lo lawng si loin a khawruahnak sungih ruahnak tha lo, mi that thei ruahnak pawl cun a nitin thlarau nun a eisiat rero ih Pathian ah a lungawinak khal lakhloh sak asi. Hivek khawruahdan tihnung zetzet pawl hi voi tampi cu nauhak lai ihsin siseh voi tampi cu upat hnu khalah kan nitin nun ihsin kan laklut mi khawruahnak, kiangkap, insang, rualpi pawlmi le khawsung tongkam le tuahnak pawl ihsin kan thluakbu (mindset) sungah ol-aiten lakhloh le kholhfai theih nawn lo khawp in a thuah aw theh mi khuaruahdan le lungput a rak si theu. Milai thluakin siar cawk lo (trillions of thoughts) khawruahnak a pai thei mi lakah milai siatsuah tu khawruahnak pawl hi thleidang thiam lo tu pa/nu cu amai khawruahnak lala in voi tampi a that rero ih Pathian ah a thlawsuah co ding mi le a lungawinak khal lak hloh sak asi theu. Himi nathrik in a eisiat rero mi zumtu na si pang maw?\niv) Harsatnak le buainak kan hmaiton dan: Buainak (problem free life) um dah lo nun a um dah lo. Buainak kan tawn tikah milai ruahnak cun mawhsiat ding a hawl theu. Cutikah, mi tampi cu buainak sung ihsin tlansuak thei dingin, nehnak co thei dingin leitlun hmanrua, a thianghlim lomi hmanrua pawl an hril sawn theu. Cutikah buainak cu kan neh sihmang an ti laiah a zual sawn bauinak in an hmailam a hngak theu. Asinan, Khrih dungthluntu pawl hrang ahcun buainak, harsatnak cu kan zumnak in ti caksinsin tu, Pathian thawn in nai aw ter sinsin tu hmanrua an rak si theu. Kan zumnak cu buainak thawn hniksak asi tikah, Pathian rintlak kan sinak langter tu sawn asi. Tisa lungawi zawng malsawm kan co tik lawngah si loin, milai thinlung in kan rak ruahsan mi ih linglet zawng dinhmunah kan din lai khalah Pathian ah kan rin umnak cu a takin langter asi tikah harsatnak le buainak kan tawn hlan dinhmun hnakin a sangsawn le tha sawn, thlarau lam dinhmunah Pathian thawn nai aw sinsin in in khaisang tu a rak si sawn theu asi. Sui cu meisa thawn thianfai ter asi vekin zumnak cu buainak/harsatnak thawn fiah le thanter asi theu. Asinan, tisa diriamnak le milai porh awknak thawn lungawi tawk in thlarau lam ral donak le talbuainak, buainak/harsatnak a thei lo tu cu thlarau lam mitcaw le hnaset asi. Khrih ih ral pa, Satan in hnaihnok tlak lo, tul lo, a thlem dah lomi zumtu ti aw pakhatkhat a um asi ahcun a nitin nun a zoh tikah Satan in amai lamtangah a ruat tla asi thei.\nv). Thiltha ruahnak:\nTisa thuruahdan in a luahkhat mi thinlung in thlarau lam thu, thutak a thei thei lo, Pathian lung khal a ti lungawi thei lo. Milai thinlung cu Thlarau Thianghlim in a luahkhat, a kai hruai lawnglawngah milai in vanlam thu, Pathian thutak le Pathian duhzawng ziang asi ti theihtheinak a nei. Cutin asilaiah, santhar leitlun fimthiamnak le theihnak karhzai sinsinnak sanah milai zirh awknak cun “nangmai thinlung diriamnak, tha na tizawng, na lungawi zawng kha fehpi, nunpi aw” ti asi. Milai pitling zo khalin “thiltha” ti ah ruahmi an nei theh. Cutikah, Pathian Thlarau in a luahkhat lo mi, milai tisa nun ah “thiltha” tiah an ruahmi, an thinlung diriamtertu pawl cu anmai siatnak, Pathian duhzawng daltu, milai hrangah ‘thilthabik” lamzin dal tu a rak si theu.\nSatan in Evi a thlemnak hmanrua thawn tuisan zumtu ti aw pawl mi tampi khal thlem thluk an si theu. Santan in Evi bumnak ah a hmanmi hmanrua cu “Mai sinak hnakih sang” dinhmun thlen duhnak kha asi. Pathian in a retmi dinhmun hnakih sang, fim deuh le tha deuh dinhmunah thleng dingin Evi kha bum asi vekin tuisan zumtu ti aw pawl mi tampi khal Pathian in an dinhmun tawk te a ret mi hnakin sang deuh, fim deuh, canpual tha deuh thlen duh ruangah Satan bumnak thang sungah an tla theu asi. Zumtu pawlin hi hi kan cinken ringring a thupi, kan sinak hnakih sang sawnah in ret duh tu, thlemnak tongkam thlum kha Evi thlemtlu tu pai hmanruatha asi.\nMi zo khal hihi theih a tha; milai tisa khawruahnak, tisa duhnak, mai hmaikhua sialnak, midang huatnak, iksiknak, ngaidam thei lo nak, midang zawnruat thiam lonak, lungawi thiam lonak, tvp tisa khawruahnak pawlin a thinung a luahkhat lai canah Thlarau Thianghlim in a thinlung sungah hmun a nei lo ih Thlarau Thianghlim theihternak tel loin milai zohman in Pathian duhzawng, thlarau lam thiltha theihtheih nak a nei lo. Curuangah, Hudson Tylor in a rak simmi, “Thiltha (milai tisa thinlung in thiltha a timi) cu thiltha bik (Pathian duhzawng le tumtah) ih ral asi” a timi hi a dik asi. Tuisan zumtu ti aw mi tampi cu an lei tisa thinlung cu leitlun thil in a luahkhat tikah Pathian Thlarau in an sunglam nunah hmun a nei nawn lo ih Pathian duhzawng le lunghmui zawng khal an theihthei nawn lo tikah an tisa duh zawng le diriam zawng cu “Pathian duhzawng le remruat asi” ti ah ruat tahrat in bum awknak thang sungah an tlu se theu asi. Evi bumtu pa kha na kiangah na thawthawt on ngai in a vak rero asi.\nvi) Mit in hmuh mi le hna in theih mi:\na. Mit hmuh mi: Zumtu leitlun hmuh tawn mi lakah tisa (sual) mizia rawl cawmtu pohpoh cu thiltha lo (sual) asi ih thlarau mizia (thlarau nun) a cak ter tu pohpoh cu thiltha asi. Curuangah ziangvek thil khal, na mit in na hmuh mi kha a sual maw sual lo ti na thleidang duh asile na hmuh mi in na sunglam nun mizia pahnih lakah khui mi sawn a lo cawm ti kha cek aw fel aw: na tisa mizia a lo cawmtu, tisa caaknak, thinhengnek, mi huatnak, iksik ikfiknak, porh awknak, mi ngaidam thei lonak, sual tuah duhnak, daitlangnak, zeetnak, le ziang thil pohpoh Pathian duh lo zawng ah lam a lo hruaitu kha “sual” asi. Mi zokhal, zumtu khristian nun nunthianghlim nun nei dingin thansoh a duh tu poh cun a mitin a zoh mi le a hmuh mi kha ralring she. (Pacangpa pakhat khadi fawr thluahthlo in video/tv sungah nunau taksa a zoh rero mi kha amah cun “midang pawi ka tawk lo, sual asilo” a ti men ding nan a mit in a hmuh mi khan a sunglam tisa sual mizia kha a cawm thau rero ih a thlarau nun cu a ticau rero asi ti kha a thei aw lo asi). David Siangpahrang cun a mit in a zoh ih a thinlung tisa mizia cu a cawm thau tikah a siatha theinak thinlung cu a thim theh, a sia le a tha a thleidang thei nawn lo asi kha. Mit in hmuh mi hi fimkhur lo tu pawl cun anmah le anmah thei aw lo cingin an sunglam nun sual mizia kha an cawm thau rero ih anmah deh tu ding cinghnia kha an cawm thau rero vek asi.\nb. Hna in theih mi: Mit in hmuh mi vekin, zumtu pawl cun khristian nun thianghlim nei thei dingin kan hna sungah alut mi awn-ai le tongkam pawl hi fimkhur ding kan si. Hna sungah a lut mi tongkam pawl hin milai thinlung cu a tuahtha in a tuah siat theu asi. Hnasungah a lut tikah a thlum zet vek bang naa in thihnak tur vekin sunglam thlarau nun siatsuah thei tu a um asi. Evi in Satan tongkam a theih tikah Evi hna sung ahcun a thlum zet, asinak hnakin sangsawn dinhmun thleng ding vekin a thei aw nan, a taktak a thlen tikah a hnasungih tongfang thlum zet cu a thlarau thihnak a rak sisawn. Na hnasungah a lut mi tongkam lak ihsin huatnak, mi relsiatnak, thuphan pernak, tisa caaknak, hurkhuannak, le a bawrhhlawh mi tongkam tisa mizia sual ti caak tu pawl kha fimkhur aw. Hihi mi tampi, zumtu ti aw pawl in an fimkhur tawk lo ruangah Satan bumnak thang sungah an tlak theu nak asi. An tisa mizia sual in a theih duh zetmi, mi huatnak, midang ziangsiar lo nak, mi nautatnak, mah le mah porh awknak, tvp, pawl cu ngai le tong nuam an ti ih an ngai/tong tam deuhdeuh tikah anmah le anmah an theih awk lo laiah Satan thang sungah an taang theu asi.\nNauhak lai ihsin tongsia, a selam le midang relsiat mawhsiatnak tongkam lawnglawng a thei ringring tu nauhak te cu a hung upat tikah a thinlungput cu a selam lawnglawngin a luahkhat theu asi. Curuangah zumtu pawl nunah kan hnasungah a lut mi tongkam pawl hin kan sunglam tisa mizia a cawm maw, thlarau mizia a cawmdawl in a thangter sawn ti thleidan thiam le fimkhur ringring a thupi in a tul asi. Hla le onmawi phunphun kan hna sungah a lut mi pawl khalin kan khawruahnak sungah ziang in ruat ter ih kan mithlam ah ziang an langter, tisa maw thlarau a cakter in a cau ter timi kha mahle mak cek fel aw ringring in fimkhur a tul asi. Cutin zumtu mi tampi cu an hnasungah a lut mi tongkam le an-ai pawl an fimkhur lo ruangah talsuak thei nawn lo ding khawp in sual thang sungah an tla theu asi.\n2. Thlarau hrang thathnemnak nei lo hman awk dan: Zumtu ti aw pawlin “leitlun hi sual thim thuneihnak hnuai ih um” asi ti hi kan theih hngilh theu. Curuangah nitin nunah hmuh, theih, le tawn mi ziangkim hin “ka sunglam thlarau mizia maw a cawm, a thangter, ka tisa mizia, sual lam ah in hruaitu “ ti thleidan thiam ringring a thupi. Kan kaa sungah a lut le suak mi tongkam le rawl, hna sungah a lutmi tongkam pawl, kan taksa in a hiar le dai mi, kan mit in a hmuhmi pawl, kan thluak in a pai mi ruahnak pawl hin kan thlarau nun a thanglianter maw, kan tisa mizia sual a cak ter ti ah ralring ten cekfel le thliar hran awk thiam a tul. (Mi pakhatkhat cu “thakpherh”natnak nei tu pa/nu thawn an pawm aw rero tikah a nat ka kai lo ding a ti ahcun a tuah mi in ziang a rahsuak lai ding ti a thei lo asi.) Zumtu nitin nunah kan hmuh kan tawn mi le tuah mi ziangkim hin kan thlarau nun a cakter maw a cau ter, kan tisa sual mizia a cak ter maw a thiter sawn timi fimkhur ringring a thupi lawng si loin a lotheihlo in cuvek tisa sual mizia cawmdawl tu, le thlarau nun cauter tu thlarau nathrik pawl cu hrial/do hrimhrim ding asi.\n3. Sual pawmremnak: Zumtu ti aw pawl hin Pathian in a ten tuk mi, sualnak, uiretnak, thuphan pernak, dik lo nak, tvp., pawl cu an pawm rem tikah milai mithmuh ahcun pawmkau le tlaitluang, mitha zet vekin an lang nan anmai thlarau nun siatsuah tu, thattu, eisiattu asi ti an thei lo theu. Leitlun duhdawt tu pa/nui thinlung sungah Pathian duhdawtnak a um lo asi tihi an theihhngilh theu. Zumtu pawlin sualnak an pawmrem tikah anmah le anmah cu sual thangsungah an tuhlut aw mi asi ti an thei aw lo. Asinan, misual pa/nu cun a tuahsualmi parah Pathian le a sualtuah mi in a hngawng mi, a natter mi pawl hmaiah sual ngaidamnakdil in a sir awk hnu lawngah asi ahcun unau vekin zoh ding asi. Sual buahcih nun thawn cawhpawlh awk nak cun sualnak a hring suak theu asi. A tuahsual mi a sir awk hlanah, Jonah rak pawmrem tu pawl harsatzia kha cin ringring a tha. (Na tonak lawng sungah Jonah a ra to ve asile hril ding na nei; Jonah cu tisung ah na nam tla lohli ding maw, na thil le ri le na nunnak tiang hman na sun phah hlanah, a rang thei bik in na tlan hlo ding maw, na lawng kha thlipi in a lo nuai ciamco ding ti theihcia a tha.). Zumtu pawl hin, thei aw lo cingin, voi tampi cu Pathian in a ngai dam zo mi misual cu ngaidam thei loin Pathian in a fih tuk mi, a ngaidam hrih lo mi sualnak sawn kha kan rak pawmrem theu asi ti ka zum. Ngaidam zo mi le ngaidam hrih lo mi sualnak thu ah a awlsam bikin kan theih thei ding mi cu “Sir awknak um lo sualnak (unconfessed sin)” kha Pathian in a ngaidam hrih lo ih ‘Sir awknak thawn Pathian hmaiah a kirsal tu pawl sualnak” cu Pathian in a ngaidam asi. Sual thuhrup mi, sual phuan hrih lo mi na pawmrem asile cui sual nathrik cun nget bangin na thlarau a lo ei thet ding.\n4. Leitlun hmanrua/tlahtum: Voi tampi cu zumtu ti aw si in nitin nunah leitlun tisa hmanrua pawl hmangin nunkhua a sat rero tu tampi kan um asi. Leitlun tisa mi pawl cun a thianghlim maw thianghlim lo, a sual maw a dik maw, a ding maw a bawrhhlawh maw ti ruat tel loin, anmai tisa duhthusam a hlawhtlin theinak ding, an huat mi pawl siatnak an tuah theinak ding, an thinlung diriam zawng asi poh ahcun ziangvek hmanrua le leitlun talhtum khal hmang in an nung theu asi. Cuvek hmanrua bawrhhlawh tampi pawl lakah, thuphan pernak, rukruk nak, dik lonak, mi relsiat nak, thuphan mi puh nak, midang mitthli tla ter tahratin mai hlawknak lamzin sialnak, le Pathian thutak lamzin dal zawngin cangvaihnak, tvp, pawl tla an si. Na thinlung duhmi ngah dingin na zuam tikah leitlun talhtum na hmang maw? Na hmang asile na hman mi talhtum cu na lu parah tla sal dingin vansang pi ihsin a rung tla rero lai asi ti theih cia a tha.\nZumtu ule nau pawl, kan nitin thlarau nun eisiat tu, thlarau nathrik pawl hi doneh thei cio hram uh la, Satan bumnak sung ihsin luat hram uh, cule Khrih ah kan zalennak le malzasawm cu lungawi sopar ten nitin cen thei dingin Thlarau thunun le lam hruai nakin kan nitin khristian leitlun nun kekar cio uhsi. Zumnak le duhdawtnak ah thansohnak ding hrang duhsak nak thawn!


Halhsik Ruangah Thisen Suak Ko-in Hnam - Chinland Today Media\nSeptember 4, 2014 5:44 am·0 comments\nRhys Culley (kum 23) cu halhsik hnam in a Falanu a hnam thu Daily Mail in a taarlang.\nZuk sungih kan hmuh vekin Culley cun a fala, Chanttelle Ward (kum 18) cu halhsiknak ruangah nasa zetin a hnam. Hnattuan dingah khual tlawng ding asi ih a fehhlante ah a hnam ih a hnam phah in a hmur tlunlam a keusak cih ti asi. A hmur a keusak hlante ah kum 2 lai rak komaw zomi, a falanu cu a hlan vekin i duh lai maw..? ti’n a sut ih a von hnam. Cun, a hmur tlunlamtu kha a keusak ih thi a suak. Cu’i thisuakmi cu a Biangah a hei maansak ih na Biang cu thi in a khat a ti bet.\nAn thuhla umdaan cu tuihlan thlakhat hrawngah Ward in online ihsin tlangval a nei ti’n Culley in a thei ti asi ih asi ngai maw ngai lo ti hliah dingin Ward ih mail account cu a onsak. An cakuat-awkmi a rak um nawn lo ruangah Culley cu a thin a heng tuk ti asi.\nCuti’h a hmur a keusak ruangah Ward cun Palik a phone. Cumi hlante ah Culley cu thinheng tuk ti fahran ah a falanu’i phone khal a lonsak, thilri thawn a deng, a sam a dirhsak ih a khon ciamco ti’n Ward in Court ah a sim. Ward cu sizungah an thlenpi ih an cek tikah a hmur cu Haa-neh a lang, a pawhte khalah hriamhma a ngah ih a taksa hmundang khalah hriamhma a pu ti asi. Culley cu a thu relsak dingin Court ah an thlen.\nHi thu hi Ward ih umnak South Shilelds, Tyneside ah asi ih tu’i kum February 22 ih thu um asi.\nNu Ih Thawi Țih Ruangah\nKUT TUMTUK RUANGAH TLAWNG KAI KHAM TUAR\nThinbangnak Ruangah Tiirsartam Khur Sungah A Dawp


Uganda Ah Siibawi Lem In Covid-19 Khamsii Tin Tidai In Minung 800 Lenglo A Dawt – Meifar\nUganda Ah Siibawi Lem In Covid-19 Khamsii Tin Tidai In Minung 800 Lenglo A Dawt\nJuly 23, 2021 admin Leitlun 0\nCovid-19 hmangin sumdawngnak ṭhalo tuah an tam zet. Malaysia ram khalah Covid-19 khamsii um loin mipi pawl an rak dawt rero zo, an taksa ah ṭhim cu an dawt nan a siivai ngaingai cu an thunlut lo.\nAfrica, Uganda ramsung khalah mibum hmang pawl cu sibawi lem ah an cang ih Covid-19 khamsii aiah tidai in mipi an dawt vivo. An dawhmi pawl cu company hnaṭuan pawl an si, Covid-19 in an ram a nuai ciamco laiah mibum hmang pawl hi an cangvai ṭheu.\nCozah in Covid-19 khamsii a tlaksam laitak ah an cangvai, cutin company neitu pawlin an theithiam lo ih an ram sumpai 80,000/500,000 zat in an ruai ih an hnaṭuannak hmun ahcun sibawi lem pawlin sii an va dawt.\nAn zingzoi vivo hnuah sibawi lem an si ti an theisuak ih pahnih cu an kai zo, pakhat cu arak tlanhlo man ih an hawl rero lai.\nDr Warren Naamara in “Sii rak dawttu pawl khal nan thinphang hlah uh, tidai men a si ih thildang an rawi lo ruangah a ṭihnung lo” a ti. Uganda mipum 44 million lakah 1.4 million lawngin Covid-19 khamsii an dawt zo tin an ram harhdamnak zung in a phuang.\nChina Milar Hminthang Cu Fala Pawngsual Thubuai A Neih Ruangah A Hnaṭuannak Company Pawlin An Hnong\nOnline In Thil An Cah, Ava Pe Tum Ih Thilcahtu Ih Address Umnak Cu Thlanmual Arak Si Ruanagh A Ṭih Tuk


Donald Trump A Dinhmun A Tha, Joe Biden le A Fapa An Thang A Sia - The Chin Times\nThe Chin Times > Lawrkhawm > Thlirnak > Donald Trump A Dinhmun A Tha, Joe Biden le A Fapa An Thang A Sia\nTu hrih ah hi cun mipi in “Merry Christmas” an ti thei a si. Biden tei’ sungkua cu sualralnak tuahtu sungkua (Criminal family) le eiruknak lakih thiar-fi-hlim aw theilo tiin a ṭhua.\nInternational news & politics: CT Lalrinawma\nPastor Denise Goulet cun “Pathian in Donald Trump hi President ah a tling sal ding, tiah I sim” a ti. “Lock Her Up”, Thawngthlak uh tiin an au nasa.\nTufang kan leitlun thuthang ah ngaihven hlawhbik le mikip ih an thlir ringring mi, “US Politics” thuhla le “Battle for the White House” thuhla hi kan tarlang lehsal hnik pei. November 9 ih US rampi Election um dingmi ah State 50 sung ihsin State ziangmaw zat ah Postal ballot timi in VOTE million 24 lai a um zo ih, mitam sawn cun November 3 sun kherkher ah VOTE thlak an tum vethung. Tufang US ram dinhmun cu a sa hiamhiam a si bik ko.\nTuikum 2020 US rampi Election ah hin House of Representative, House member dingah mipum 435 hril an si dingih Senate tohkham 100 – 35 ah hrilawknak neih a si dingih, State 11 ah Governor an hril dingih, State Legislative Chamber hrang dingah tohkham 86 hril a si ding. Tufang ih Senate tohkham ah Republican 53, Democrat 53 le Independent 2 an um. House ah Democrat 232 an um ih, Republican hi 198 an si. Republican (Grand Old Party) GOP le Democrat pawl cun House le Senate tlun ih thu neitu si an cuh aw ih, Senate tohkham 35 lakah tohkham 18 cu theihfel an si hrih loih khuimi an caksawn pei timi theih harsaza zet a si.\nKum 2017 ah khan president Donald Trump hin Federal Judge hrang mi 200 lenglo a hril thei ih, cupawl cu US Supreme Court Justice a hril vek thotho in Senate ih lungkimpi le nemhnget ṭul thotho an si. House ah hin Republican, Conservative pawl cun “Born Alive Abortion Survivor Protection Act” cu House ah an ausuahpi ringring ih, Democrat, Liberal pawl cun an thu putluhmi cu an hnawlsak ringring. Cupawl ruangah hin tui ṭum US election hi cu a thupi hleice in ngaihven a hlawh hleicenak a si.\nTrump le Biden An Kawmaw\nZarhte zan ah khan Donald Trump cun Carson City, Nevada Sate ah Campaign a nei ih, amah khingtu Democrat Joe Biden a ṭhua nasa ih Biden a tlin cun Carson khawpi hi ramṭhing le khawm ram vekin a reh khepkhep ding. Christmas a hung kim khalah Christmas hman ding nan nei nawn lo ding, Biden cun Christmas Nipi Ni sunglawi zet hi Cancel a duh men. “Merry Christmas” ti ai ah, “Great Season” (Tikcu Caan maksak) timi thawn thleng a tum. Kei cun cuvek cu ka duh ve lo. Tu hrih ah hi cun mipi in “Merry Christmas” an ti thei a si. Biden tei’ sungkua cu sualralnak tuahtu sungkua (Criminal family) le eiruknak lakih thiar-fi-hlim aw theilo tiin a ṭhua. Tubaite ah a fapa Hunter Biden ih Email ṭhenkhat ihsi an langdan ah Ukraine le China ihsin US$ million tel huilut in a sim. Campaign a tuahnak hmunpi ah cun John David Kahn ih sakmi “American Heart” timi hla cu an paly ih mipi in sah bawm in an thawmvang a ring nasa.\nNevada State hi an doawknak hmunpi “Battleground” a si ruangah, Trump le Biden caksawn si tum in an bei-aw nasa. Nevada State hi kum 2004 hnu lam cun Republican an cak thein awn lo. 2016 ah khan Hillary Clinton cu zatek 2.41% in a rak cak.\nMizansun, Nipisun ah kha cun zawi kawhhran timi bulta umlo International Church of Las Vegas ah Donald Trump cu ava khawm ve. Ava khawmnak ih Kawhhran member pawl cun an rak hmuak ṭha zet ih an Pastor Denise Goulet cun hmaitawn rorin Donald Trump cu zoh in “nazi 4:30 ah khan Pathian in ka hnen ah thu a sim. Na president cu vawi 2 ka tlinter ding a si” tiah I sim tiin Donald Trump hnen ah “President na si leh ding” tiin a sim. Pu Trump cu lunghmui zetin a hni zuamzo. Trump hi Nipisun khawm ngaina zet a sithu ruah aw phah in “Sunlawihawknak ropi tak a si” tiin A-hlu bawm ah US$ 20 a thla ve. Trump hi Florida State ih a um caan ah Golf Resort “Mar-a-Lago” kiangih um Church of Beltingdi By the Sea ah a khawm ve ṭheu ih, hi hmun ah hin Thawhsal Ni le Christmas khal a rak hmang dah zo.\nKantar, CMAG cun Trump hin Nipisun ih campaign tuahnak hrangah US$ million 12 a ngah ih Republican Donor Palmer Lucky ih paisa thawhmi a si. Beach Boys group pawlin zaihla thawn an awi. Joe Biden vethung cu thla 4 sungah US$ billion zikte lai a ngah.\nJoe Biden khal Nipisun ah khan an umnak Delaware sate ah caan an hmang ih a nupi Jill thawn St. Joseph ah Catholic Mass an kil ve. Cu hnu ah North Carolina State ah campaign in a feh sal. North Carolina State hi kum 2008 hnu lam cun Democrat lam an cak ve dahlo. Barack Obama kha 2008 lai ah zatek 3.6% a rak cak ih, “battleground state” ve a si ih, 2016 ah khan Trump cun zatek 3% in Hillary Clinton a rak neh.\nBiden cun Roman Catholic pawlin an ngaithupit zetmi le an ken ringring ṭheumi “Rosary” fa-te, Irish pawl cun “Prisoner’s Rosary” an timi Thawngtla pawl khalin thawnginn sungih an ken theimi ṭhi-kual-hlumte cu a kawrzal ah a pai ringring thu a sim ih, “Pathian hi i humhim ding lawngin ka dil dahlo. Pathian hnen ah cahnak I pe dingin le midang pawl an tuarnak sutkiang sak thei ka dil sawn a si” a ti. Catholic lakah amah duhlotu pawl cun “Mihrawkhrawl depde pa hi hril ci na si lo” tiin Bishop hrekkhat anti-Biden group dintu hman an um phah. Democratic party cun “Nau thlak (Abortion rights)” le “neih bangaw ṭhitumnak (same-sex marriage)” an pawmpi ruangah Biden hi Catholic si hmang sehla Catholic Bishop ṭhenkhat in an duhlo phahnak a si. Biden hi hriltlin asi ahcun John F. Kennedy siarlo ah US President ih Catholic pacang umsun a si ding.\nBiden hi Durham, North Carolina state ih campaign a tuahnak ah mawṭaw 70 lenglo in an thlun ih tufang dinhmun ahcun Trump hnakin Biden in Poll ahcun a sang sawn ti a si.The New York Times, Siena College poll vek asile, Biden 46%, Trump 42% an si.\nNorth Carolina state ah hin Trump hnakin Biden hi Poll ah dinhmun sang deuh nei vekin lang hman sehla, Biden Campaign Manager Jen O’Malley Dillon cun, Democrat donor pawl hnen ah “Naihthah huahhi ih um men ding ci a si hrih lo, Donald Trump hin nehnak co thei tuk dinhmun a si lai” tiah memo a ngan tiin AP News cun an tarlang. North Carolina ah hin kan dungzarh ah khan ballot 333,466 lenglo a tla zo.\n“LOCK HER UP! LOCK HER UP!” – Thawng thla Aw\nKum 2016 lai ih Presidential Election kha kan thlirsal asile, Hillary Clinton ih Email thuhla ah thuhla buai a tam zetih, US Secretary of State a rak ṭuan lai ih cozah thu pawimawh le thuthup pawl cu amai’ private server le Email hmangin a rak kuat suak ṭheu mi cu mawhthluk a hlawh zetih, Donald Trump an ṭhuat duhnak ruangah Hillary Clinton ih Email tam zet an rak hlawn sak. FBI tiangin an zingzawi ruangah cui’ thubuai cun Hillary Clinton ih dinhmun le boruak khal nasa zetin a tisiat phah, ti theih a si. Trump ih Campaign nak hmun ih mipi pungkhawm aw pawl cun Hillary cu kaih ih thawngthlak dingin “Lock Her Up” tiin an rak au nasa a si kha!. Tui’ṭum khalah Joe Biden ih fapa Hunter Biden, sii tama pa in a Pa Vice President a sinak cu suanlam ah hmangin Ukraine le China ihsin paisa million tel a rak hui lut thupawl Email ṭhenkhat cu The New York Post thuthangca cun October 14 ah khan an run pholang ta riai. Trump ih Campaign tuahnak hrekkhat ih mipi cun Biden le a fapa Hunter cu “Lock him up, lock them up”/thawng thla aw” tiin an rak au nasa.\nJoe Biden le a fapa Hunter Biden tei’ fapa thuhla lawngah si loin, Michigan State Governor Gretchen Whitmer ih thuhla khalah Trump ṭantu mipi cun “Lock her up” thawng thla aw, tiin an rak au nasa.\nDonald Trump hin Muskegon, Michigan State ih Campaign a tuahnak ah Michigan State Democrat Governor Gretchen Whitmer cu a ṭhua nasa ih, Trump rak ṭantu mipi cu an rak lungawi nasa. Tump cun “Governor Whitmer cun amah rukhloh an tumnak thuhla ah keimah lamlam mawh I puh. Covid19 a ṭhiṭha le felfai ih a do lo ruang sawn ah a si. American mipi pawl cu zalennak ngaina kan si vekin, khumbet (lockdown) kan duh lo. Tlawng pawl khal ong hlohli uh, tlawng pawl nan ong thlang ding si lo sawm? Tiin mipi a hun saithawt cu, mipi lam au-aw a ring duh nasa, Governor Whitmer hi “thawng thla aw” tiin an au nasa. A thusim lai hman peh sunzawm thei nawn loin amah Trump rori khalin “an zaten thawng thlak ding an si hi” tiin a hun ti ve. Tifel lohli uh, tiin a hun ṭawngsuak ih, cui’ ṭawngkam cu Democrat pawl cun an tuar a na ih, an mawhthluh nasa.\nGovernor Whitmer cun “Thil ṭihnung zet a si, keimai’ hrang lawng a si lo, kei le ka sungkua, American mipi pawl hrang ṭihnung um zetmi a si. Trump hin ramsungah sualral zetih cangvai dingih mipi a fawrh a si” tiin NBC “Meet the Press” ah a sim. House Speaker Nancy Pelosi cun ABC “This Week”, Nipi zing ih an kawmnak ah “Mai’ mawhphurh hman thei lo le ṭihnunnak hmangtu” tiin Donald Trump cu a sawisel nasa. Republican pawl cun Donald Trump an ṭan deuhdeuh sawn.\nTrump Campaign Adviser lakih pakhat a simi Lara Trump cun CNN ih tawlrelmi “State of the Union” timi program ah, President Trump hin zianghman tisualmi a nei lo. Hi nunau hrangah ṭih ding a um lo. Trump hin hivek caan duh um zet le boruak zangkhai zet hi amah ṭantu mipi pawl thawn caan an hman ve menmi a si” a ti.\nPresident Donald Trump cun Michigan state Governor Gretchen Whitmer hin Detroit khawpi le Michigan State ah khumbet (lockdown) thusuah a duh hlei ah, bulpak cangvaihnak pawl cu kham thluh a duh. Asinan American mipi mi zalen ram cun an theithiam lo ih, State pumpi ih khumbet (lockdown) an duhlo a si bik. Lockdown duhlo tupawl cu palik vekih thuamaw in an meithla ṭha taktak kengin Governor Whitmer ih office Lansing khawpi ih um Capital building cu luhcilh tum in an rak kulh dah. President Trump velvo in le Lockdown duhlotupawl lungkimpi zawngin Twitter lam ah Ca a rak thlah ve.\nGovernor Gretchen Whitmer cu Inn ah cawlh la ih a um lai ah, Michigan State mi Adam Fox le a rualpi minung 6 le “Wolverine Watchmen” ti awtu minung 7 pawl cun ruk hlo an tum tiin, FBI pawlin an kai. Federal Court ah cupawl ih thuhla cu buaipi rero lai a si. Wolverine Watchmen pawl cun Governor Whitmer ih thilti dan an dokalh ih lockdown an duh lo ruangah a policy thlengter an duhnak a si. Hivekih FBI le Federal Justice Dept., thil ti dan hi President Trump cun a kaihhruainak hnuai ih thil timi a si, tiin buainak suak loih hmeh-mit man a si cu a uanpi zet.\nUS National Police Officer’s Union pawl cun President Trump in “Law Enforcements” thiltimi a lungkimpi ruangah an pawlkawm thusuah cun “President dingah Trump an (endorse) nemhnget ti puangin thusuah an rak tuah. Cu laklai ah National Association of Black Law Enforcement Officer pawl vethung cun Trump rak ṭanpi ve mai cu an sawisel ve. AP News ih tarlang dan ahcun, National Fraternal Order of Police Officers pawl hi 350,000 an um tiin a rel ih, State 50 lakah Sate 44 ih Police Officer pawl cun Trump hi an VOTE ding, tiin a tarlang.\n“SLEEPY JOE AI AH CORRUPT JOE OR COVER-UP JOE”\nThe New York Post thuthangca in Joe Biden le Democrat pawl “bomb sen” an run thlak ruangah American mipi pawl cun Covid19 nat-hri ruangih Trump Admin thil tidan mawhthluk lam hnakin Joe Biden le a fapa Hunter Biden ih thuhla le Email 26,000 lai cu mipi in theih cak emem in an ngaihven sawn tiah BBC cun a tarlang. Email mal laite lawng phosuah a si hrih lai nan, Biden tei’ sungkua hi eiruknak ih khat sungkua an si, thuthup pholang ding tampi um lai ding vekin an thei. Asinan hrekkhat vethung cun The New York Post ih thusuahmi cu thudiklo men ah ruat in, an zum tuk lemlo.\nBreitbart News cun Hunter Biden in sum a rak dawnpi ṭheu Peter Schweizer in Hunter Biden cun a Pa vice president a sinak cu hmang tahrat ih a thil tidan pawl le a sumdawnnak thu pawl a ngannak Email 26,000 lai nei vekin a rel aw ih, Republican Lawmaker hrekkhat cun Federal Bureau of Investigation (FBI) zingzawi ter an duh.\nBritish Politician lar zet, Nigel Farage, Brexit champion bawmtu lakih mi pakhat cun “Donald Trump hin Sleepy Joe ti ai ah, Corrupt Joe lole Cover up Joe tiin ko thlang sehla a ṭha ding. Twitter le Facebook lam hin eiruk thuhla nganmi cu an rak phitsak thluh ih a sual langlo dingin an rak hup sak” tiin Joe Biden cu a rak ṭhua ve nasa. Nigel Farage hi Brexit au suahpitu le Trump ih policy “America First” timi ngaisang zettu khal a si.\nHunter Biden in a Laptop MacBook Pro sungih Email a rak nganmi thuhla pawl cu Thuthanglatu pawlin Joe Biden cu a Campaign nakah thuhla an sutmi cu, Biden cun kut vai phah in zianghman a sanglet duh lo ih, a fehsan hai men. Thump cun Biden hi a fapa hnakin a eiru sawn. “Human Vacuum Cleaner” hnakin a rak eiru nasa sawn a si, White House ih um ding a tlak lo tiih a ṭhua nasa.\nHunter Biden ih Email hrekkhat ahcun China le Ukraine ram ih sumdawng milian zet thawn an biakawknak pawl a um ih, “The big guy” an timi ih hnen ah US$ billion tel Energy Gas thil thu ah “10 percent” tipawl an um ih, hi tawkih “the big guy” an timi hi Obama san lai ih Vice president rak ṭuantu Joe Biden rori hi a si tiin an sim. Trump cun Fox News hnen ah “Hunter Biden hin a pai’ dun a thlun a si bik, a khualtlawnnak ram ihsin $million tel a ngah a si. American mipi ih Siah pekmi dollar billion tel peksuaknak dingah hlawknak an rak ngah a si” a ti.\nThe New York Post hi kum 2007 lai ah khan Rupert Murdoch in a rak lei ih tuvekin Biden tei’ pafa hnih eiruknak thu an pholangmi hi mi hrekkhat cun an zum hnai lo. Cangantu Bruce Golding in a remkhawm cawp men a si tiin an puh. The New York Post cun 2017 hrawng ihsi khan Hunter Biden ih thuhla hi “Gossip” timi Catlang hnai ah Cahmai 6 lai an rak ngan ṭheu, tiah an sim. Hunter hin a mo, a unaupa ih thihsanmi ih nupi, a ngaizawn thu le a Nupi thawi an fa hi a fa a si ding a zumlo ruangah thubuai an rak neih thu pawl le Sii tama (drug addict) a si thupawl an rak ngan ṭheu tiin CNN cun a tarlang.\nUS Politics ah India an lut thuk zet. Kan nih Chin mipawl teh?\nJoe Biden ih running mate le US Vice President hung si thut thei, Democrat lam ih Vice President candidate, Senator Kamala Harris hi a Nu cu Indian, Vai mi a si ih a pa cu Jamaican mi a si. US Politics ah hin Asian American, Hispanic – Latino-American, African American tipawl dinhmun sang zetzet an thleng. Cu rualrual in Asia ram ihsi vailut tu Vietnamese, Filipino, Cambodian le Chinese pawl khal dinhmun sang zetzet thleng an um. US ah hin Mizoram mi Mizo le Chin mi pawl hi thawngza-tel an um tiin rel a si ih, a lungawi um nasa. Cu rualrual in cupawl hrangah House le Senate member si ding cu a harsa deuh hrih lai. Asinan annih pawl cun an tlintawkte an thlenban cin, District Level, County Level le City Level ah hruaitu si ve dingih pum pekawknak le an hung lang ban ding a hngakhlap um ve nasa. CT Lalrinawma ih nganmi a si.\nVideo in na zoh duh asile, a hnuai ah na zoh thei;\nPrevious Article Donald Trump le Joe Biden A Netabiknak Presidential Thucuhawknak Nei Ding\nNext Article U.S Election Update: Trump Dinhmun a Danglam Hrih Lo


Poland Ram Siangpahrang JESUH KHRIH tiah Tlangthan - Chinland Today Media\nPoland Ram Siangpahrang JESUH KHRIH tiah Tlangthan\nNovember 28, 2016 6:09 am·0 comments\nJesuh Khrih cu Poland ram Siangpahrang taktak a si tiah upat sunloihnak khawmpi an tuah ih Poland ram president Andrzej Duda khal cuih khawmpi ah a telve tiah Khristian thuthang CT le CH pawlin November 22 ah an ngan.\nPoland ram ih Khristian kum 1050 kimnak le Catholic Church’s Jubilee Year of Mercy thawn dengaw ih tuahmi cuih khawmpi cu Krakow khuapi ih Divine Mercy biakinn ah tuah a si.\nAn thlacam cu “Khrih Bawipa: kan thinlung ah, kan innsang ah, kan tlawnginn le university pawl ah, kan rampi ah in uk camcin aw. Khrih kan Siangpahrang – nangmah biaknak le sunloih upatnak cu kan nei camcin ding tiah duhthu kan kam. Kan rampi hruaitu pawl le kan ram mipi in nangmah kan rinsan. Na daan vekin mi kaihhruai an thiamnak dingah zirh hram aw, uk hram aw. Kan ram hi in uk awla Pathian sunlawinak le leitlunmi rundamnak hrangah sihram seh,” tiah Khrih ih Lalnak cu upatnak le rinsannak rampi hrangah hlannak an nei.\nMary khal rampi Siangpahrangnu a si tiah hlan 350 ah siangpahrang ttuan dahtu King John Casimir cun a phuang dah zo.\nBishop Andrzej Czaja cun, “Khrih cu Siangpahrang a si tiah kan phuan ruangah Siangpahrang tinak a si lo, leilung pumpuluk uktu Bawi a sinak sawn cohlang in A duhnak le daan ah tthumaw ding tinak a si sawn,” tiah khawmpi an tuahsan thu thawn pehpar in simfiangnak a nei.\n-Christian Today, Christian Headlines\nJesuh Khrih Ih Lem ( Statue ) Nawkkang\nTanzania Ram Biakinn Pakhat Ah bomb Puak, Mi 1 Thi, Mi Tamtak Hliam Tuar\nTwitter Ah Bible Ngansuak


Sizung 11 bomnak hrangah peng 1,361 a tlantu Rock star | VCTH\nHome » Thuthang » Leitlun Thuthang » Sizung 11 bomnak hrangah peng 1,361 a tlantu Rock star\nBy vcth on January 6, 2018.\nThai Rock Star, Bodyslam band ih hlasak, Atiwara Toon cu an ram ih Sizung pawl bomnak hrangah Thailand ram a taw in a lu tiang, peng 1,361 a ke bakin a tlan. Hi fund a hawlnak ah THB 1.1 billion (USD 33 million) a ngah ih sizungpi 11 ah bomnak a pek.\nToon Bodyslam cu Thailand a taw ihsin a lu tiang peng 1,361 cu ni 55 sung a tlan. Toon Bodyslam ih tumtahnak ah cu THB 700 million ngah a tum. Toon cun, “mipi hnen ihsin tampi ngah ka tum lo. Thailand ram mipi pakhat ciar in fang 10 ciar in bawm le ka tumtahmi THB 700 ka ngah ding,” tiah a ti.\nA tlan taktak tikah mipi thazang peknak le company pawl ih bomnak in THB 1,100 million a ngah.\n© 2018, ↑ VCTH


Nu Hrangah Innsang maw Hnattuan? - Chinland Today Media\nFebruary 7, 2017 2:00 pm·0 comments\nNu pawl umkhawmnak group pakhat ah fa nei pek nu pakhat in “nu a sinak ah a hlim thei lo thu, beidong vek ih a um thu, cuvek ih a um ruangah amah le mah khal sualnak nei vek ih a ruatawk thu” a ngan. “Fa a neih hlan ah sum lut ttha hnattuan a nei ih, a hnattuannak khal ah mi thupi le hlawhtling a si thu, fa a neih hnu cun amah le mah zianghman ttuan thei lo, mi thupi lo vekin a thei aw ih nuam a ti lo thu” a ngan mi ka hmuh ruangah, ka siar dah mi cahram pakhat ka vun mangsuak ih himi hi ka ngan.\nAussie ih Ramkulh Tlangbawi Hotu (Chief Minister) a hung si mi nunau pakhat hnenah an sut lohli mi cu fa a neih lo thu a si. Khuitawk hmun, zovek nunau khal si sehla, dinhmun a san vivo, hmun ttha an ngah vivo, an thiam vivo tikah mi zapi ih theih duh mi cu “fa a nei maw?” timi a si. Fa a neih lo ahcun “Hivek pawl a tuah ruangah fa neihnak ding can a nei lo”, fa a neih ahcun “Hivek a tuah rero cu a fa le pawl hrangah can a nei lo ding, nau umtu thawn a tanta ding” tivek in an ti ding. Minung pawl cun ci khatkhat in an rel thotho ding cu a si ko. Asinan an rel mi hi a dik vek a bang lala fawn.\nTui san ah nunau pawl khal fimthiamnak an nei ih, dinhmun ttha, hmun ttha an ngah ve thlang. Asinan hna a ttuantu nunau hmuahhmuah in rel lo khal ih an theih mi a um. Fa ka neih tikah dinhmun ttha ah ka um thei lai pei maw? Hnattuan a thupit can ah fa tansan in hnattuan ka ttheh thei pei maw? Hnattuan le fa note ah zo thupi sawn ah ka ret ding? Pakhatkhat cu ngaihsak sawn a ttul ko. Hnattuan ah dinhmun pakhat ngah ding in thazang le can heu ih zuam hnu ah, fa neih ruangih mai’ zuamnak hmuahhmuah a lak ih a can ding phannak cu, rel suak lo hman sehla, thinlung sungih ruat buaitu nu tampi an um.\nCuvek ih thinhartu nu pawl hrangah cui’ buainak cinfelnak cu kutkai ih innsang dinpi mi pasal hnenah a um ti a si.\nAmerika ih canganthiam le ramkhel mithiam pakhat in hmun dangdang ih a hlawhtling mi nunau pawl a zingzoi vivonak ihsin a theihsuah mi a si.\nInnsang nei nu pawl hrangah hnattuan hlawhtling neih ding cu pasal parah a tthum aw. Pasal in a hnattuan ziangtluk in a sunsak, ziangtluk in a bawm timi ah a tthum aw. Taktak ahcun neihawk hlan ihsin sut cia, relkhawm cia hi a ttha bik a si.\nSut ding ttha pawl cu:\nKa hnattuan ziangtluk in င somdawl ding?\nKa dinhmun kaisang in hmun tthawn ttul sehla i thlun pei maw?\nFanau kilkhawi ah ziangtin ttuanvo kan tthen aw ding?\nKum ziat an ti ah fanau Tualleng Tlawng thlah a tum?\nKa hrangah, nau hrangah a hnattuan a tthum thei pei maw?\nRawl suan a thiam maw, inn thenfai a thiam maw?\nFa kan neih tikah inn lam hnattuan ziangtluk bom i tum?\nMahte’n suncaw funawk a thiam maw, thil sop, thil ttaih a thiam maw?\nA thupi mi dang pakhat cu nunau pawl hi nau um le rawl suan an thiam cuang ti ih ruatnak hi a si. A dik lo. Hivek pawl cu nunau hnattuan an si ti’n hlanlai pi ihsin an ruat, an rel ringring ruangah, nunau pawl ih ttuan ding tiah a cang mi men a si. Curuangah innsang pakhat ah nunau in innsang hnattuan cu keimai’ ttuanvo pakhat a si, keimah lawng in ka ttuan ding, timi ruahnak a thleng hlan lo cu amai’ nun khal a thleng aw dah lo ding. Himi khal hi thlengawk a harsa zet ding. Mipa pawl cu sim lo, nunau pawl lala in innsang hnattuan zate’n keimai’ ttuanvo tiah an hmuh ttheu ruangah a si. Nunau pawl hin innsang hnattuan lawng hman si lo in, nau um le buaipi ding hmuahhmuah khal mai’ hnattuan ah an ruat ttheu.\nAsinan minung phunphun, ttulnak phunphun cu a um ko. Inn ah rak um, rawl suang, pasal le fanau ttulsam mi rak tuah ih diriamtu nunau hrangah cun buainak a um lo.\nAsinan mah rori hnattuan ih suah ve lawng ah diriamtu hrang khal ah fa neih tikah mai’ hnattuan le innsang ah ziang ka ngaihsak sawn ding ti ih hril a ttul nawn lo. A remcan dan ding a um ko. Mai’ innlam hnattuan le nau um hnattuan kha pasal thawn ttuanvo tthenawk a theih. Mah in ttuan thluh ding, pasal in inn lam hnattuan le nau um hnattuan a thiam lo timi kha phiat hlo in, na pasal sutron aw, relkhawm uhla, anih khal ttuanvo tthen ve aw. A hleice in fanau ttuanvo kha!\nCuruangah nunau pawl an hnattuan ah hlawhtlin theinak, zuam theinak timi cu mah ih pasal parah tampi a tthum aw a si.\nMore from my siteNunui’ KutLungmuril ih PekhlannakFalam Hruaitu Pawl Sawisel Kan Tuar Ngam Lo Tuk Maw Si?Thlengawknak A Thleng Rero Mi Kan Hmu Thei Lo A Va Bang Ve!DemocracyThil (7) Fanu in A Nu Hnen Ihsin A Ṭulmi


Ralhraangbawi Min Aung Hlaing in Tlangpar hriamkai hruaitu pawl a Leem lala - Falam Online Media\nRalhraangbawi Min Aung Hlaing in Tlangpar hriamkai hruaitu pawl a Leem lala\nKNU, AA, CNA tipawl telin Tlangpar hriamkai tamsawn in ralhraang ralkap remdaihnak thurel sawmnak an el zo nan, ralhraang ralkap in ramsung remdaihnak thu reltlang dingah voihnihnak a sawm hai sal a si.\nRampi le mah le ram cio hlawknak hrang hmu thiam in remdaihnak thurel cohlang dingah June 14 ah ralhraang ralkap in atharin kut a hlan hai.\nHriamkai pawlkom hruaitu lole thuthluknak tuah theitu ṭuanvonei palai 2 fingfing hmin cazin pawl cu June 30 netabik ah retin theihternak nei cio dingah ralhraang in thu a than.\nRalhraangbawi Min Aung Hlaing in remdaihnak hrang boruak a hai lala\nRalhraang ralkap in April thla ah remdaihnak thu rel dingin voikhatnak a sawm hai zo ih, tel ding cin zaten sawm tel an si lo ruangah KNU, KIA, KNPP, CNF, ABSDF tipawl cun kan cohlang theilo ti`n thu an suah.\nCuih ṭum ah NCA tuahzotu pawlkom 7 le NCA tuah hrih lo pawlkom 3 pawl in ralhraang sawmnak an cohlang ti a si ih, tuni tiangah ralhraang thawn atakih tongaw zotu cu pawlkom 6 lawng an um lai tiah theih a si.\n← CDF – Zotung in a ralkap 45 a bangter\nTuzing, Tahan veng sung doawknak Thusuah →\nZomi Revolutionary Army in Mizzima ngai dam dil an beisei\nMytel hmangtu pawl Thanthling an barh ta


Hamas Cangvaihnak Duhlo Langternak Hrang Hollywood Zuknung Cangthiam Pawlin Sign Ngan - Chinland Today Media\nHamas Cangvaihnak Duhlo Langternak Hrang Hollywood Zuknung Cangthiam Pawlin Sign Ngan\nAugust 27, 2014 5:27 am·0 comments\nIsrael le Hamas pawl doawknak cun Gaza khawsung ih mi 2,200 pawl ih nunnak cu a laksak. Kan dung zarh ah, remdaihnak ni 10 sung tuah a si nan, Hamas lamin Israel ah rocket a kapsal ruangah Israel khalin a kap leh ih an remdaihnak a cat. Creative Community For Peace pawl ih hohanak in Hollywood zuknung cangthiam mi 200 pawl cun, Hamas pawl ih cangvaihnak duhlo langlernak ah sign an ngan. Cumi lak ah, leitlun ih zuknung cangthiam lar, Arnold Schwarzenegger le Sylvester Stallone ( Rambo ) Tom Arnold, Joe Cohenle Sarah Silverman pawl an tel thu The Christian Post cun a tarlang.\nHamas le Israel doawknak thuhla ah Creative Community For Peace cun, “Israel le Hamas doawknak ruangih a tuartu Gaza mipi pawl hrangah kan tuarpinak kan langter. A reihlan ah remdaihnak tuah ih, doawknak reh ding hi kan duhmi a si ih, cumi hrangah lungkimten sign kan ngantlang a si” tiin thusuah an tuah ih, cumi hnuai ah Hollywood zunknung cangthiam pawl cun sign an ngan.\nThusuah an tuahmi ih Article 7 nak ahcun, “Remdaihnak hrang tuan ding kan duhzet ih, cumilai ah, huatnak thinlung thawn a khat ih midang siatnak thinlung neitu Hamas pawl parah kan duhlonak kan langter. Hamas pawl hin an mipi pawl ihsin humhimnak an hawl hi poi kan ti zet. Tlawnginn cu ca zirnak hmun a si ih, ralthuam retnak hmun a si lo. Nauhak pawl hi hmailam hrang ruahsanmi an si ih, humhimnak phar vek men ih hman dingmi an si lo. Zato khal mina zohkhennak hmun a si ih, ralthuam thupnak hmun a si lo. Israel khawpi ih rocket an kap mi hi a tha lo zetmi a si” tiin an sim.\nMid East-ah Deihnak A Um An Duh


Salai Sun Ceu Ih Hla Na Thei Ngaingai Maw? - Chinland Today Media\nSalai Sun Ceu Ih Hla Na Thei Ngaingai Maw?\nApril 3, 2014 2:07 pm·5 comments\nChin Hlasak Deirel Arsi Salai Sun Ceu Hngilhlonak\nChin Hlasak Deirel Arsi Salai Sun Ceu, lei dairial in can sannak cu April 7, 2014 ah kum (10) a kim thlang ding!\nFam dairial cangin, leilung in cansan zonan a lungthlitum, a zaihla mawi pawl cu kan thinlung ah hngilhin a um lo.\nSan a thleng zo, Lairawn ah duhdawtnak pangpar an par maw? Salai kei ka feh ding zo in a ti ngam ding? Dawthniang hngak in zankhua tlai tiang a hngaktu an um lai maw? Chin mino hnenih a zaihla hngilhin a um lo a si!!!\nChin Hlasak Deirel Arsi Salai Sun Ceu ih hla pawl na rak thei ve ngaingai maw? A hnuai ih a hla 23 pawl hi ziangzat na thei? “Comment” lole “Facebook Comment” nakah Salai Sun Ceu hngilhlonak le sunlawihnak hrang, na theih mi a hla pawl, rak ngan in na theihmi hla hmin pawl nambat thawn rak ngan ve aw..\nChin Hlasak Deirel Arsi Salai Sun Ceu Ih Hla 23\n[mp3player width=630 height=300 config=fmp_jw_widget_config.xml playlist=salai-sun-ceu.xml]\nSalai Sun Ceu Hngilhlonak Special Program\nRFA Chin Program\nTuzarh ih kan thuthang pawl tla cu-\n1) Thawngtlak Asho Chin Lothlo (12) hrangah Lungawi lonak an langter\n2) Naypyitaw ah Chin MP pawl le Chinland National Resources Watch Group (CNRWG) tongawknak nei\nPart (2) Salai Sun Ceu hniglhlonak Special Program\nZiangtin na thuhla an rel?\nBiak Cawm says:\non April 4, 2014 at 1:21 am\nA hla zaten ka nei theh. Ka ngai phah ringring.\nNan tittha si.\nsui nawl thang says:\non April 4, 2014 at 3:41 am\nkan inn sang ih thu tak in ka pa ih a rak duh bik mi hla pawl cu ka u nau pa 7 in ka nu tiang in ka pa in thih san hnu tiang ka hnglih thei lo ti in in sim ring ring ka nu leh ka pa in ngai kir ter sal in ka lung a leng zet..\nSalai Thangte says:\non April 5, 2014 at 2:39 am\nSalai Sun Ceu tlukih kan Laimi hlasak thiam ka uarmi an um lo, um khal an um nawn lo ding…\non April 5, 2014 at 4:27 am\nSalai Sun Ceu, upatnak sangbik ka lo pe a si; na Miphun le na Ram na duhdawtnak, zaihla thawn na lang termi par-ah.\nStephen Zultu says:\non May 8, 2014 at 4:36 pm\nA za te in a tha thluh! kum khua in kan lo ngai dng,Salai Sun Ceu!


Covid-19 Thuhla Le Kilkhawi Awkdan: K. Lalremthang – Meifar\nChinmi lakih zuknung cang hmaisa K. Lalremthang cu Pathian rawng a bawlnak Mizoram, Aizawl ah Covid-19 in a dam lo lawk, a nupi le fanau pawl khal an dam lo thluh nan Pathian zarah damnak an co thluh zo. A hmuhtonmi pawl cu in hlawmsal a si.\nK. Lalremthang in “Covid-19 lakih ralrin thiam theinak dingah sizungih in tuamhlawm dan le mahte ih tuamhlawm awk theih mi pawl a lo bawmtu dingah lo sim ve ka duh. Suahsemnak Chinram ah tufang hi hritlang a tam zet ti thu ka rak thei ih pawi ka ti nasa, dam lo mi pawl parah Pathian tidamnak thleng cio hramseh. Ka fim, ka thiam ruangah siloin, Covid thuhla, keimah ih tawnteh mi le hmuhdan run lo theih ter ve tha in ka ruat a si.\n(1) Natnak tihnung tuk a si lo: Covid-19 hi tuhlan ih kan rak hmeltheih vek ih positive cun thi ding mai vekih kan ruahnak kha kan thinsal a ṭul, ziangah tile nat tihnung vek a si nan thihnak ding a si cuang lo hritlang nat cikhat thotho tluk a si in ka hmu.\nNatnak dang nei cia lo hrangah tihnung a si hran lo, kakuai’sii (vaccine) an pe ko nan tumhnih la pawl khal an dam lo (positive) thotho. A damnak ding a sii taktak khal tutiang ah a suak hrih lo, asinan positive pawl za ih sawmkua le pakua aiih tam an dam thotho a si.\nMizoram ah tuisun ni tiangih hminsin mi ah; Minung – 14196 in an vei, Mi -10769 an damsuak zo ih, Mi – 57 in thihnak an tawng. Cun a thi pawl hi natnak dang nei cia an si deuh thluh hai. Curuangah Covid-19 ih thi ti hman hi lungkim um lo zuakzo a si. Sim duhmi cu enkawlnak tha nei tuk lo khalin nitin a sawmtel in a zatelin (Quarantine center) in an suak ringring a si.\nCuruangah na damlo khalle tih aw hlah Pathian zarah ni-10 bawr hrawngah cun ka dam ding ti hi ruat sawn aw, mi tampi khal an dam a si.\n(2) Nat tihnung a si nak: Natnak neicia pawl hrangah tih a nung deuh, zunthlum, thisensang, cuap tha lo cia, thawhah (pneumonia), kaileng na nei, cancer hi pawl hrangah hin a tih nung um deuh, asinan an dam thei lo a si lo, damsuak tampi an um thotho. Cun hrileng a si vekin kaiawk a awlnak hi a tihnung umnak a si ko. Curuangah ralrin kan tul nasa a si.\n(3) Natnak (symptom) a lang suahdan: Taksa kham, Luaksuak, Dangza/thip, Khuhkhuh, Rim thei lo, Sungdawk, Taksa/khawsik, hihi a tlangpi thu pawl an si. Positive si ih Symptom lang lo a um ih cui pawl cu sii ei lemlo khalin enkawl awkdan thiam cun ni- 7 sung hrawng ahcun an dam thei mai, ni-10 nak ah (test) an si theu.\nHimi ahhin eiin tha le (excer) bangtuk lo ih tuah hi a thupi in a tha. Natnak langsuak hrangah sii ei dan ding; Taksa kham, Taksa/khawsik ahcun Natsawk ei rero mai ding, hilam ahcun Dolo – 650 natsawk in pe. Luaksuak, luak taktak khal asile Luakreh si ei rero mai ding.\nKhuh /dangza ahcun Awmna si ei mai aw. Hilam ah cun (Budesonide) an pe. Cun Vaitamin-C, Vaitamin B.Complex le Omeprazole rilrawn lai ih ei ding an pe tel a si. Thil rim thei lo hi awh rei le rei lo an um ih, a rei lo pawl cu karkhat hlan ah an thei le ve mai, a awh rei deuh pawl cu karhnih zikte an awh ve nan lungphan ding a si lo, nuamte ten an thei le vivo mai a si.\n(4) Thawthawt dan (Pulse oxcymeter level): Himi hi a ceknak a um ahcun cek thei ringring a tha, 94 aiih a niam a si ahcun Oxcygen a mamawh thei a si. 95,96,97,98 hi thawthawt dan tha pangai an si. 93,92, a si ahcun sizung pan mai a tha bik. BP le khawsik khal cek thei ringring a tha a si.\n(5) Test-in Sizung pan mai ding: Kan nattir ihsin ziaum thei lo ih karkhat tlun kan na ih zuallam kan pan vivo ahcun a ranglam ih sizung feh kha kan himnak ding a si, asinan lungphan ding a si lo nat dang vekin Pathian zarah kan dam thei thotho ti kha thei ring ring ding.\nA pawimawh cu natnak raldotu a cak theinak dingah eiin tha a thupi, cun tihlum/tidai in tam a tha, Tikhu hip (steam) a tha, kutkholh fai , hmaituam that, suahvah tam lo hi a him bik a si. Ziang khalle ngan ding a tam lai nan kan duh tawk mai ding. Pathian thawn ziangkim titheih a si ti thei in Covid-19 hrilak ah nehnak co in nan dam tlang cionak dingah duhsaknak thawn ka run ngan mi a si. Pathian in lo kilveng hram seh ka lungawi”.


Thitumnak Thianghlim Maw A Si, Neihawknak Thianghlim Sawn? - Chinland Today Media\nThitumnak Thianghlim Maw A Si, Neihawknak Thianghlim Sawn?\nDecember 16, 2015 2:08 am·0 comments\nNupi le pasal neihawknak puai ka fehnak kip ah mipi hmuh dingih kan catar mi pawl ka zoh tikah bangaw lo celcel in ka hmu ringring. A tlangpi thu in pathum in an then aw. Cuipawl tla cu “Thitumnak Thianghlim”, “Thitawknak Thianghlim” lole “Neihawknak Thianghlim” tiah catar bangaw lo pathum a um theu.\nA tlun ih pathum lakah a hmaan le a dikbikmi pakhat tal cu a um hrimhrim ding tiah ruahnak ka nei. Ziangtik ihsin “thitumnak thianghlim” tivek tongfang kan rak hmang ti tla theih a har zet men ding. Nupi le pasal neihawknak puai hi mopuai ti lawng tla in a ko tu kan um thotho. Mopuai asi ahcun monu lawng hrangih puai tuah vek khalah a cang thei ruangah mopuai tilawng khal a famkim thei cuang lo.\nHimi hrangah a dikbik dingmi le a hmanbik hmang thei sehla a tha ding. Kan rak hmang uar zo ti siloin a dik mi hman thei cu thil tha a si. Curuangah nupipasal neihawknak ih kan catar daan hi zoh tlang khawm sehla:-\n‘Thitumnak Thianghlim’ timi cataar hi tongkam mawizet vek bang si in, sullam danglam zet nei thei a si. Nupi le pasal tthi aw tiah kan ti theu ih minung hi puan le thinghnak vekih thitawk a theih ding maw si? A hrimhrim in “tthitawknak thianghlim” ti hmansehla malte cu ngai a nuam deuh lai. Tthit ti hnu ah – umnak tivekin ca fehter a si tikah a mawi lo tuk deuh maw tiah thlirnak pakhat ka nei. Himi catlang cun nupi le pasal neihawknak thuhla a fuun thei deuh lo in ka hmu.\nHimi hi mawi deuh in a lang. A tlun ta hnakin ngai le siar khal a nuam deuh siarsi. Asinan, sullam nei malzetin a lang lala. Minung le minung tthitawk hi a cang thei lo deuh. Thitawk timi ih a khihhmuh duhsan cu puan bangin kan tthi aw ih thenaw thei kan si lo timi a si men ding ka zum. Cuti asile, hlapi feh thei nawnlo ding vek tla a bang lala fawn. Thuamhnaw a tlek mi khi kan tthi ih taksa a tlek mi lawng thiit a rak si theu ti deuh in ka hmu.\nHimi cu ngai nuam le theih nuam men lawng siloin sullam dik le hmaan a kengtu catlang a si in ka hmu. Monu cu mopa ih ta a si thlang ding ih monu in mopa a nei thlang ding. Monu cu zota khal a si nawn lo, a neitu mopa ta a si thlang ding. Cuvek thotho in mopa khal, monu in a nei ve. Nunau dang ih ta a si nawn lo. An nei aw zo. Curuangah monu le mopa neihawknak cu neihawknak ngaingai a si tiin ka hmu ih kawh daan dik le hman bik a si in ka thei. Curuangah “Neihawknak Thianghlim” timi hi a dikbik ding tiin ka hmu.


Bruce Lee Ih Thuanthu Tawi - Chinland Today Media\nBruce Lee Ih Thuanthu Tawi\nDecember 1, 2014 3:55 am·0 comments\nLeitlun ih Martial arts le film lam ih a hmin dai dah lo Bruce Lee hi November 27, 1940 kum ah Chinatown, San Francisco, California, U.S ah a suak, A mirang hmin Bruce hi siizung hnatuan Dr. Mary Glover ih pek mi a si. A Chinese hmin cu Lee Jun-fan a si, thlathum a tiah Hong Kong ah an kirsal.\nChina hi British kuthnuai ih an um lai caan a si ih an harsa in refugee an tam ruangah misual le suamhman khal an rak tam ngaingai lai. Lee khal hi sualawknak ah arak tel phahphah ruangah a nu le pa in martial arts an zirter ve lawlaw. 1957 kum ah Wing Chun saya Yip Man hnenah a zir ih a hnen ihsin thansonak tampi a ngah. A sayapa Yip Man (Ip man) ih thuanthu hi film tampi in an rawn cangsal rero zo.\nBruce Lee, kum 18 a kim ah U.S a kirsal ih paisa 100 lawng nei in dinhmun a tan so. Seattle ih um a pai mithei Ruby Chow ih rawldawr ah rawlpek hnatuan phah in high school a kai. A zuamnak ruagah U.S ah martial arts tlawng a din ih mi tampi a zirh theu (tlawng hmin; the Lee Jun Fan Gung Fu Institute,). August 1964 kum ah a tlawngkaipi mirang fala Linda Emery thawn an nei aw ih fa pahnin an nei, fapa Brandon Lee le fanu Shannon Lee. 1971 kum ah a film hmaisabik ‘The Big Boss’ cang dingin an ra sawm tikah cun, “ka nun ih ka rak tawng mi vek a si, mi farah, mi hnenih hnatuan rero ih harnak tampi ka rak tawngih ka sualsuak dan vek a si” ti’n arak lungkim.\nA zuam zetnak ruangah Leitlun mipi zaten mi thei ah arawn cang tariai!. Kum 32, July 20, 1973 kum ah Leitlun a suak san( a thi) nan tuni tiangin Leitlun film lam ahcun a hmin le a rak zuam dan pawl cu rel ringring a si lai.\n(Ref; DBCF Meifar 30, November,2014)\nBruce Lee Thih Kum 42 Kimnak Tuluk Media Pawlin Hngilhlonak Tuah\nLee Min-ho; South Korea Milar Pawlih Thuanthu Tawi (1)


OLYMPICS PUAI AH TRUMP LE KIM JONG UN UMTLANG – Times Of Chinland\nFebruary 11, 2018 admin1 Sport 0\nTui S.Korea tuah mi winter Olympics puai onnak ah Donald Trump le Kim Jong Un thawn bangaw zet mi pahnih cu hmunkhat ah fehtlang le umtlang in mipi an zoh duhzet ti si.Hitei pahnih cun Media ih hmuh ding duh in rualrem takin Media pawl umkhawmnak lam ah an fehtlang.Cuihnu ah Police pawl cun an pahnih in an hruai hlo.\n“Media pawl umnak ah a thupte luhve kan tum si nan,Cuti kan luhngah lawngah mipi pawl kut vai in kan cibai ngah ding nan”tiah Kim Jong Un hmel hrutu Howard cun a sim.”Puai tawlreltu pawl cun in dawi lo.Media pawl an zate ih in thlun ruangah Police in in hruai ih tokham umnak lam ah kan va to” tim Kim lem cun a sim.\n“An umdan zoh ah anmah ngai tla an bang.Kanmah tla tha in pe rero.Cutin hotu ngaingai vek ih an um cun mipi an mangbang in an buai”tiah a mi pakhat cun a sim.Puai tawlreltu pawl cun,”An hnipuan le an umdan ah buai ding a um lo.Hmanseh Media tonak ah tiket menmen kengin an rak lut sisi.Cuiruangah anmai tiket leinak tokham ah kan toter”tiah an sim.\nTrump le Kim hmel vekih tuahaw tu pahnih cun an tum mi sak le thlang Korea lektu pawl kut vai ih cibai rori kha an tum mi a si nan tiah theih a si.Hitei pahnih cun Ameriacan VP Mike Pence le Kim Jong Un farnu Kim Yo Jong te tonak VIP lam khal an thleng thei lo ti a si.Hmanseh mipi cun an pahnih umtlang cu lungawipi in an au nasa ti a si.”Mipi lam cu an sa hehe rori a si.Police pawl rori hman in Selfies pi ding in dil rero”tiah Kim Jong Un hmelpu Howard cun a sim.\nZUAL KO (CHIN-NU AWKAWTHAT)


Faphir unau, Nunau le Mipa cu Nulepa in an neihawk ter lawlaw; VIDEO – Buannel News\nFaphir unau, Nunau le Mipa cu Nulepa in an neihawk ter lawlaw; VIDEO\nDecember 26, 2018 Buannel News Latest, NEWS, World News 0\nHi thuthang vun theih cun mang a bang ih ziangtin so an Nulepa in hivek an tuah thei tiah khawruah ding a tam nasa. Kum 6 ih upa faphir (Nunau le Mipa) cu an Nulepa le sungkhat lungkimnak thawn nupa ah an neihawk ter. Hi thuthang hi tufang online social media ah a laar nasa, Video khal tarlang cih a si.\nThailand ram ih um, Buddhist sakhau betu, fapa phir (Nunau le Mipa) cu an Nulepa in an hung upat tikah duhdawtaw (Ngaizawng, nupi/pasal dingih duhaw) an hung si leh ding ti an ruahsan ruangah, tuisi thokin an rak neihawk ter cia tiah theih a si. Faphir tei’ unau hi, September 2012 ah khan an rak piang ih, Mipa ih hmin cu Guitar a si ih, nunau ih hmin cu Kiwi ti a si.\nBuddhist sakhua betupawl ih zumnak ahcun faphir ih nunau le mipa a suak/piang khawm cu a zarh tiah an ruat ih, tuihlan ah fala le tlangval duhdawt aw zet an rak si nan, an rak coawk lo ruangah faphir ah an rung suaksal a si tiih zumnak an neih ruangah, tuvekin hi Faphir unau khal an neihawk ternak a si.\n“An nauhak lai te ih kan neihawk ter zanglo asile an hung upat deuh cun vanduainak tla an tong pang thei” tiah an Nulepa cun an sim. Hi faphir unau ih Nulepa hi, a Pa kum 31 ih upa Amornsan Sunthorn Lairat le a Nu kum 30 ih upa Phacharaporn an si. Ṭhitumnak puai an tuahnak hi Thailand ram khawpi Bangkok ih Samut Prakan timi ah a si.\nAn Pa Amornsan cun “Tuvekin faphir nupa ih kan neihawkter nak san cu, tuihlan ih an rak nunak ah nupa asilole fala le tlangval duhdaw awzet an rak si dah ding, tiah kan zum. Hivek zumnak hi kan pupa san ihsi kan rak neihmi a si. Hi faphir hi ka neihawk ter lohli asile an harhdam ih an hlawhtling sawn a si” tiah a sim.\nAn neihawk lai Video rak zoh ve aw;\nChinram kulh ah Nauhak Ku Kimlo Pawngsual a um phah vivo


Falam : Ningzak neilo zetih cangvai hmang pawl ralrin an pe | Falam Online Media\nCDM ih tel ruangih hnaṭuan bantuartu aiawh in ningzak neilo zetih hnaṭuan rak luttu le luttumtu an um ruangah Chin National Defense Force ralkapbu cun May 26 nikhen in ralrinpeknak ca an suah ih thusuah ziangsiarlotu cu hrem an si ding tiah an tarlang.\n“SAC ralhraang in kumpi cozah thuneihnak a la hnu ah cozah hnaṭuan tamzet cu thudik lam ah ṭangin CDM tuahnak thawn ralkap ukhruainak an dodal.”\n“CDM telnak thawn Dothlengnak ih teltu cozah hnaṭuan pawl cun mah pumcawmnak hnaṭuan rori thaapin Dothleng cangvaihnak an nei lai ah hnaṭuan bantuar CDM ih teltu aiawh tumin hnaṭuanluttu le luttumtu an um tiah CNDF in kan thei.”\n“Ningzak neilo zetin cuvek ih kekartu cu CNDF in nasaten a soisel ih Chin miphun sitlak khal an si lo tiah kan ruat.”\n“Curuangah mihnaṭuan longtu siseh long tumtu khal atu rorin cawl hngalh dingin simtheinak kan nei duh ih CNDF thusuah ziangsiarlotu cu hrem an si ding tiah theihternak kan nei a si” ti`n Chin National Defense Force Headquarter in ralrinpeknak ca an suah.\nCuvek ṭhiamṭhaim in Falam peng sungah ralkap ukhruainak hnuai ih Tlawngap cohlangtu le fale Tlawngap tumtu an um tiah theih a si ih, cupawlkhal, CNDF cun nasaten a soisel ih Tlawngap cohlangtu saya/sayamah khal siseh Fale Tlawngap tum in hmin cazin petu nu le pa khal CNDF in ralrin a pe tiah theih a si.\nFalam ah CDM ih teltu Tlawng saya le sayamah an tam nan penghuap in CDM ih pakhat hman tellotu Tlawng 27 luan an um tiah Falam Basic Education CDM Team in a tarlang.\nFalam peng, Non-CDM Tlawng Cazin\n← Palik le SAC ralhraang sunglamthu puut darh.\nKa fahniang cu “A Ram Hrang Ah Nun A Hlan Ram Dai Ah” →


Russia In Syria Ram Sungih IS Pawl A Kap US A Lungawi Lo - Chinland Today Media\nRussia In Syria Ram Sungih IS Pawl A Kap US A Lungawi Lo\nOctober 15, 2015 1:17 am·0 comments\nTheicia zo vekin a liamcia ni 10 ihsin Russia cun Syria ramsungih IS pawlcu raldo nak Vanzam hmangin Bomb phunphun leh Missile hmangin a kap ciamco ih, Russia Defence Ministry in an tarlanng nakah Russia ralkap pawlin Syria ram sungih IS pawl Bomb an thlak nakah IS tapung minung 300 lenglo leh an ralthuam retnak hmunpawimawh hmum 60 lenglo an kahsiat sakthu an tarlangih, Russia ralkap pawlih bomb an thlaknak hmun Raqqa Province ih Liwa al- Haqq ih IS pawl hotu 2 leh himi hmuhih minung 200 lenglo an kahthat thu leh Aleppo khawpi kiangih Thawngin IS pawlih ralthuam an retnak hmunpi an kah siat nak khalah IS minung 100 lenglo an kahthat thu an tarlang. Russia ralkap pawlhin Latakia leh Idllib ih IS pawlih raldo zirnak hmunpi an kahsiat sak thukhal an sim.\nRussia Cozah thilti danhi US cun a duhlo zetih Russia in Syria ramsungih IS pawl ka do tiah a sal aw konan a tum taktak micu Syria ram President, Bashar al- Assad ih Cozah hlawn thlak tumtu US ih bawm rero laimi Syrian Rebels pawl hi Russia cun kah cimit a tum a si tiah US cun Russia hi a puhih. Hi mi Syrian Rebels pawl khalin Russia hin IS pawl lawng kaplo in kan mah Syrian Rebels pawl hi kah cimit in tumsawnmi a si tiah an sim ve.\nKum 2013 ihsin US Cozah cun CIA pawl hmangin Syria ram President, Bashar Al- Assad ih Cozah hlawnthlak tumtu Syrian Rebels ralkap 10,000 pawlhi ralthuam leh paisa leh thil dangdang thawn a bawm ih raldo thiamnak khal an zirter ih US hin Syria President, Assad ih Cozah ih hleih IS pawl khal doter dingin a duhmi an siih. Asi nan US ih tumtah vek silo in, hi Syrian Rebbels ralkap pawl sungah IS pawl hnen ih tlanlut tamtak an um ruangah US in ralthuam a pek mi tamzet hi IS pawl kutsungih a thlenglut a tamzet.\nTu khalah Syrian President Assad ih Cozah ralkap leh US ih bawm mi Syrian Rebels ralkap pawlhi an ramsung hmun tamzet an an kapaw rero laiih, hi US ih bawm mi Syrian Rebels pawl hi an caksawn deuh ih an khawpi Damascus tiang an la theizik thlang ruangah President Assad ih mangbang in Russia hi bawm dingin a dil ih himi ruangah Russia Cozah hin a Assad hi run in an kap ih ruah a si.\nMizan sun khalah Russia ralkap pawlhin Vanzam in Syria ram sungih IS leh Syria Rebels pawlih um nak Hama, Homes, Latakia, leh IIdlib Provincce pawlah Bomb voi 53 an thlak salih, himi laiah US leh a lamtang pawl khalin Iraq leh Syria ramsungih IS pawlcu bomb voi 18 an thlak ve US pawlhin Iraq ram sungih Bayli ah leh Mosul, Washiya hmun pawlah bomb an thlak. US Cozah hin Syrian Rebels pawlhi raldo a zirter nawn lo ding nan a tiankam cia vekin ralthuam leh sumpai leh thiltul dangin a tanpi thotho dingih a tiamcia vekin mizan sunkhalah US cun Syria Rebels pawlhi ralthuam tons 50 lenglo leh cerek tamzet a thlak sal.\nHimi laiah Russia cun Syria ramsungih IS pawl do vekcun a sal aw nan US in bawm mi Syrian Rebels pawlcu tlunlam ihsin raldo nak Vanzam hmangin bomb a thlak rero lai ih, himi ruangah US hi Russia parah a lungawi nasa. Tuah hi Russia ih tanpi nak ruangah Syria President, Bashar Al- Assad ih Cozah ralkap pawlcun thathar thawh theisal in US ih tanppi mi Syrian Rebels pawl thawn nasa zetin an kapaw rero laiih, Russia hin IS Muslim tapung pawl hnakin Syrian Rebels pawlhi kah cimit a tum ruangah European Council khal in Russia cu IS pawl kaplo ih midang a kah ruangah Russia hi a zamrang thei bikih Syria ram sungih a ralkap leh vanzam pawl a hman mihi a hnuk kir sal tengteng ding a si tiah thusuah an tuah cih, Tui dinhmu ah US leh Russi hi an mah taktak cu an kapaw lo nan Indirect in an do aw rero tlukih ruah a si.\nTheihcia zo vekin Syria ramhi kum 2011 March thla ihsin an President Bashar al- Assad ih Cozah hlawnthlak tum nak ruangah buainak a suakih minung 250,000 lenglo an thizo ih midang Million 8 lenglo in himnak hawllin an ram an suahsan.\nIran In Syria Ah Ralkap A Kuat Lut Ta!\nSyria Ram Buai Nak A Sosang Sinsin


Al-Qaida Hotu Pawl Kai Thei Lo - Chinland Today Media\nAl-Qaida Hotu Pawl Kai Thei Lo\nMay 16, 2009 2:02 am·0 comments\nAl-Qaida hotu bik Osama Bin Laden sangtu Al-Qaida thluakbur America khal in a lu man ah dollar Million 25 a tiamzo mi Ayman Al-Zawahiri cu Pakistan ram Baluchistan Bialka Quetta khawpi ah a um tiah Times thuthangca cun a tar lang.\nA mahhi Egypt mi Doctor a si ih 9/11 ihsi khan a relhhlo ringringih Pakistan leh Afghanistan ramri tluan pawl lawngah zalen zetin a um ringring tiah Washington Times thuthangca cun Pakistan Intelligence pawlih an relmi a tarlang.\nNazareth Ah Pope a Feh\nCongo Ram Buai Nak\nAung San Suu Kyi Thu Buai Tuah Sak Sal\nUS Media Pahnih Couth Ah\nBarack Obama In Sawi Selck\nOsama Bin Laden leh Ayman Al- Zawahiri hi minung leh khawl thil pawl thawn US mithim pawl khalin nasa zetin an hawl rero zonan an kai thei hrihlo kum 2008 ih US ralkap pawlin raldo nak Vanzam Drone hmangih an kah ciamco ihsin South waziristan Agency lamah a tlanih, A tlannak hmun pawl kha a him tawklo ih a theih ruangah South Balochistian a pansal in Quetta ah a lutsal tiah an sim. A mah hi relh leh thuh awk thiam zet a si ih a umnak hmun ih minung pawl vekin cei aw thiam vivo a si ih a dung thlun pawlin an kil ringring a nupi khal hmun dangdnag ah thawn vivo a si. A mah kiltu ah midang a rinsan lo ruangah Egypt mi a rinsan zet mipawl in an kil theu tiah an sim.\nHimi laiah ANSA News Agency in a tar langnak ah tihni sunah Italy Police pawlin anram thlanglam ih Bari khawpi ah Al-Qaida minung pahnih an kaiih, Al-Qaida minung pahnih hin France khawpi Paris ih Roissy Charles de Goulle Airport leh Britian ram hmun pawimawh pawk Bomb puah tumih tawlrel rero lai an si tiah News Agency cun a tar lang.\nHi Al-Qaida an kaihmi Bassam Ayachi kum 63 mihi Syrian a siih France rammi si nak khal a nei kawpih a rualpa Raphael Gendron kum 34 micu France mi a si. Hi te pahnih hin meithal leh Bomb zaing maw zat an neih micu kaihsak an siih thihcilh Bomb puah tu ding leh ti puak dan ding an tawlrel rero laiih kaih an si.